Berasa malu dengan diri sendiri dan keluarga setelah dirogol
15 Disember 2020, 2:19 pm
PETALING JAYA – Isu rogol sedang hangat diperkatakan di media sosial buat masa sekarang yang mengundang pelbagai reaksi daripada netizen.
Ramai mempersoalkan mangsa rogol kerana lambat untuk mengambil tindakan sehingga membiarkan si pelaku bebas dengan tiada tindakan diambil bahkan ada yang mencari mangsa terbaru.
Baru-baru ini tular satu pengakuan dalam Facebook IIUM Confessions – BM mengenai seorang mangsa rogol menceritakan pengalaman pahit tersebut dan mengapa dia tidak membuat laporan polis.
Mangsa yang dikenali sebagai Nur, menceritakan dia berasa takut dan malu membuatkan dirinya tidak membuat laporan polis.
“Bukan taknak buat laporan polis, bukan taknak pergi cek di hospital tetapi saya tak kuat untuk buat semua tu.
“Saya berasa buntu dan tidak tahu jalan, saya malu serta tidak mahu keluarga terpalit sama,” tulisnya dalam posting tersebut.

Dalam pada itu, Nur menjelaskan kejadian malang menimpan dirinya itu ketika dia berusia 19 tahun dan bekerja sanbilan di sebuah kedai baju oleh kawan rapatnya sendiri.
“Pada malam kejadian, si pelaku membawa saya keluar menaiki keretanya atas alasan mahu pergi minum di samping sepupunya ikut bersama.
“Namun, kemudian dia membawa saya ke sebuah rumah kosong yang gelap dan disuruh untuk turun dengan alasan mahu bersembang di situ selepas ditinggalkan sepupunya yang membawa kereta itu pergi dan meninggalkan kami berdua sahaja,” jelasnya.
Jelasnya, dalam keadaan ketakutan dan hanya boleh menjerit di dalam hati memanggil ibunya, dia dirogol kawan baiknya sendiri pada malam hari lahir ibunya.
“Saya cuba merayu supaya dia tidak melakukan perbuatan terkutuk ini namun semuanya diendahkannya apabila nafsu mula menguasai diri.
“Dia memberitahu saya, kawan-kawan yang lain tidak mempercayai saya masih dara, dengan dorongan sifat ingin tahu dia melakukan perbuatan itu kerana dicabar oleh rakan-rakan lain,” katanya.
Menurutnya, sehingga kini sejarah hitam tersebut hanya diketahui oleh suaminya sendiri dan dia trauma serta menangis sepanjang malam kerana dikhianati kawan baiknya sendiri.
“Setiap hari saya tulis surat, diari panjang-panjang untuk membuat laporan polis tetapi tiada kekuatan kerana malu untuk melihat muka ibu dan ayah yang terluka.
“Suami mula mengetahui kisah silam saya kerana di awal pernikahan saya takut disentuh dan berasa malu kepada suami tetapi suami seorang yang sangat memahami dan sangat baik setelah saya menceritakan segalanya yang terjadi,” jelasnya.
Tambahnya, dia berharap netizen tidak mudah mengadili sesuatu cerita tanpa mengetahui kisah sebenar.
Dalam pada itu, sehingga pukul 2 petang hari ini, posting tersebut mendapat 3,000 like dan 593 perkongsian. – K! ONLINE


Pengarah agensi penguat kuasa, pengarah syarikat direman SPRM
Oleh NOR IDAYU BOSRO

15 Disember 2020, 2:31 pm
PUTRAJAYA – Dua individu termasuk seorang pengarah agensi penguat kuasa direman empat hari mulai hari ini bagi membantu siasatan kes skandal rasuah berhubung kelulusan dan pengecualian khas kepada beberapa syarikat untuk membawa Minyak Gred Berat di perairan Malaysia.
Pengarah agensi penguat kuasa tersebut direman sehingga 18 Disember depan manakala seorang pengarah syarikat direman lima hari sehingga 19 Disember bagi membantu siasatan kes sama.
Perintah reman itu dikeluarkan oleh Majistret Shah Wira Abdul Halim di Mahkamah Majistret Putrajaya di sini selepas membenarkan permohonan Suruhanjaya Pencegahan Rasuah Malaysia (SPRM).
Menurut sumber, kedua-dua suspek berumur antara 50 dan 60 tahun itu ditahan di Ibu Pejabat SPRM Putrajaya antara pukul 9 hingga 12 malam semalam selepas hadir memberikan keterangan.
Difahamkan, antara tahun 2019 hingga 2020 pengarah agensi kerajaan tersebut disyaki telah menerima suapan secara bulanan daripada pengurus syarikat perkapalan sebagai balasan tidak menjalankan pemeriksaan ke atas kapal yang menjalankan aktiviti pengisian minyak di perairan Malaysia.
Kes disiasat di bawah Seksyen 16 (a)(A) Akta SPRM 2009.

Kosmo! Sabtu lalu melaporkan, lima individu termasuk seorang timbalan ketua pengarah bergelar Datuk direman selama bagi membantu siasatan berhubung kes tersebut.
Turut direman seorang setiausaha bahagian dan tiga pengarah syarikat perkapalan. – K! ONLINE


Orang Asli cekik isteri hingga mati
Oleh ROHANA MOHD. NAWI

15 Disember 2020, 2:15 pm
GUA MUSANG – Seorang lelaki Orang Asli suku kaum Temiar sanggup mencekik isterinya sehingga mati hanya kerana mempercayai fitnah yang mengatakan wanita itu melakukan hubungan seks dengan lelaki lain di rumahnya di Kampung Liak, Pos Brooke dekat Gua Musang kelmarin.
Dalam kejadian pada pukul 10 malam itu, suami mangsa, mengakibatkan ibu kepada lima anak, Huda Sudin, 38, meninggal dunia di lokasi kejadian selepas mengalami kecederaan parah pada bahagian leher.
Ketua Polis Kelantan, Deputi Komisioner Datuk Shafien Mamat berkata, siasatan awal mendapati, suami mangsa yang berusia 45 tahun telah bertindak meminum racun rumput dipercayai untuk membunuh diri selepas kejadian itu.
Katanya, siasatan awal mendapati, suspek mengesyaki isterinya melakukan hubungan seks beberapa kali dengan seorang lelaki yang tinggal di kawasan berkenaan.
“Selepas berlaku pergaduhan dan pergelutan, suspek dipercayai telah mencekik isterinya di dalam rumah itu.
“Isterinya dipercayai meronta-ronta sebelum meninggal dunia di lokasi kejadian. Takut dengan keadaan itu, suspek telah keluar dari rumah dipercayai untuk membeli minuman keras dengan memandu kereta,” katanya pada sidang akhbar di Ibu Pejabat Polis Kontinjen (IPK) Kelantan.

Menurut Shafien, apabila pulang ke rumah, suspek dipercayai telah minum minuman keras itu sehingga mabuk sebelum minum racun untuk membunuh diri.
Katanya, susulan daripada kejadian itu, suami mangsa telah dibawa ke Hospital Gua Musang untuk rawatan lanjut selepas penduduk setempat melihat keadaannya yang sudah tidak sedarkan diri.
“Wanita itu juga dibawa ke hospital sama untuk dibedah siasat,” katanya.
Katanya, kes disiasat mengikut Seksyen 302 Kanun Keseksaan kerana membunuh. – K! ONLINE


Dua maut kemalangan babitkan tiga kenderaan
Oleh SITI NOR MAS ERAH AMRAN

15 Disember 2020, 2:39 pm
SEBERANG PERAI – Dua lelaki maut dalam kemalangan membabitkan tiga kenderaan di Jalan Telok Air Tawar, Butterworth di sini pagi tadi.
Dalam kejadian kira-kira pukul 7 pagi, penunggang basikal, Murad Khusni, 68 dan penunggang motosikal, Mohd. Hafiz Ramzan, 27, maut di tempat kejadian dipercayai akibat kecederaan parah pada kepala dan badan.
Ketua Polis Daerah Seberang Perai Utara Asisten Komisioner, Asisten Komisioner Noorzainy Mohd. Noor berkata, kejadian dipercayai berlaku selepas motosikal dari arah Kepala Batas menuju ke Butterworth melanggar basikal yang sedang menyeberangi jalan ke Taman Telok Molek.
Katanya, akibat pelanggaran itu, kedua-kedua mangsa tercampak di atas jalan dan penunggang basikal kemudiannya dilanggar oleh sebuah kereta yang tidak sempat mengelak.
“Penunggang basikal diseret sejauh 10 meter, manakala kedua-dua mangsa maut di tempat kejadian.
“Kita sedang mengesan pemandu kereta yang melarikan diri sejurus kejadian dan orang ramai yang mempunyai sebarang maklumat berhubung kejadian diminta menghubungi pihak polis bagi membantu siasatan,” katanya kepada pemberita di sini hari ini.

Menurutnya, mayat kedua-dua mangsa kemudiannya dihantar ke Hospital Kepala Batas di sini untuk bedah siasat.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Cemas bayi terperangkap dalam kereta
Oleh FARAHWAHIDA AHMAD

16 Disember 2020, 10:23 pm
SEGAMAT – Seorang bayi lelaki terperangkap kira-kira 10 minit di dalam kereta bapanya di sebuah stesen minyak di Taman Gemerih Jalan Muar, di sini, malam tadi.
Difahamkan Mohd. Farish Ikhmal Mohd. Fadil Helmi berusia satu tahun tujuh bulan, sedang berada tempat duduk penumpang hadapan di dalam kereta yang dimatikan enjinnya.
Ketika itu, bapanya keluar untuk mengisi minyak sementara ibunya ke kedai serbaneka berhampiran.
Komander Operasi Balai Bomba dan Penyelamat Bandar Segamat, Penolong Penguasa Bomba (PPgB), Mohd Hazim Abd. Razak berkata, enam anggota bersama sebuah jentera bergegas ke lokasi kejadian selepas menerima panggilan kecemasan pada pukul 7.07 malam.
Menurut Hazim, Mohd. Farish Ikhmal mungkin berasa panas di dalam kereta dan tertekan alat kunci pintu dari dalam kenderaan itu.
Katanya, pihak bomba mengambil masa kira-kira 10 minit untuk mengumpil pintu kereta menggunakan peralatan khasz

“Kanak-kanak tersebut kemudian diserahkan kepada bapanya dalam keadaan selamat,”katanya.
Operasi terbabit ditamatkan pada pukul 7.40 malam.- K! ONLINE


Buaya suka makan keropok
Oleh KOSMO!

16 Disember 2020, 9:03 pm
JAKARTA – Buaya amat sinonim dengan sifat ganas dan suka memakan daging, namun lain pula halnya dengan seekor haiwan itu yang sering muncul di Desa Mancung, Kecamatan Kelapa, Kabupaten Bangka Barat, Indonesia baru-baru ini, lapor laman berita Tribun News.
Buaya liar yang diberi nama Kobleh itu dikatakan suka memakan keropok yang diberikan penduduk kampung di situ.
Seorang penduduk, Imam Algazali berkata, buaya berkenaan sering muncul di bawah jambatan di kawasan sungai kampung itu pada waktu pagi dan petang.
“Terdapat lebih kurang tiga hingga empat ekor buaya yang sering muncul di bawah jambatan ini dan hanya seekor didapati amat menyukai keropok.
“Kawanan buaya ini kebiasaannya akan muncul sekitar pukul 8 pagi dan 2 hingga 5 petang setiap hari,” katanya.
Imam berkata, insiden yang menyebabkan buaya tersebut menggemari keropok berlaku beberapa tahun lalu ketika haiwan berkenaan dikatakan baru berusia dua tahun.

“Terdapat seorang peniaga keropok membawa barang jualannya ke tepi sungai ini setiap hari lalu dia mencampakkan beberapa keping makanan tersebut ke dalam sungai.
“Buaya tersebut yang ketika itu berusia dua tahun didapati memakan keropok berkenaan dan lama-kelamaan ia sudah terbiasa hingga ke hari ini,” ujarnya.
Tambah Imam, buaya yang didakwa sering muncul di kawasan berkenaan sejak tahun 2012 itu didakwa dijaga oleh seorang dukun bagi memastikan ia tidak mengganas dan mengganggu penduduk setempat.
“Buaya ini kelihatan jinak kerana ia dijaga oleh seorang dukun dan terdapat pantang larang yang perlu diikuti supaya ia tidak mengganas.
“Dukun itu memberitahu, orang ramai tidak boleh membuang telur dan pisang ke dalam sungai, dilarang memukul atau melempar batu ke arah buaya dan elakkan daripada memberi makan keropok menggunakan tali untuk mengelakkan haiwan itu marah,” jelasnya. – Agensi


West Brom pecat Bilic, bakal diganti Allardyce
Oleh KOSMO!

16 Disember 2020, 9:26 pm
WEST BROMWICH – Pengurus West Bromwich Albion, Slaven Bilic menjadi pengendali pertama dipecat daripada saingan Liga Perdana Inggeris (EPL) musim ini.
Ia ekoran prestasi mengecewakan Bilic bersama The Baggies yang kini menghuni tangga kedua tercorot liga dengan hanya satu kemenangan daripada 13 perlawanan setakat ini.
“West Bromwich Albion mengucapkan terima kasih kepada Bilic atas sumbangannya bersama pasukan ini. Penolong jurulatih, Dean Racunica dan Danilo Butorovic juga meninggalkan pasukan ini berkuat kuasa serta merta,” menurut kenyataan daripada West Brom.
Kejayaan mengikat Manchester City 1-1 pada aksi EPL di Stadium Etihad awal pagi tadi merupakan ‘hadiah’ terakhir Bilic kepada para penyokong West Brom selepas mula dilantik mengendalikan pasukan itu sejak Jun 2019.
Bekas pengurus England, Sam Allardyce dikatakan sedang dalam rundingan untuk dilantik sebagai ketua jurulatih baharu West Brom selepas ini. – K! ONLINE


Jumlah penerima LZS untuk bantuan sekolah meningkat
Oleh MOHAMAD NAUFAL MOHAMAD IDRIS

16 Disember 2020, 8:50 pm
SHAH ALAM – Lembaga Zakat Selangor (LZS) merekodkan peningkatan penerima bantuan persekolahan kepada 70,258 pelajar tahun ini berbanding 65,000 tahun lalu.
Ketua Pegawai Eksekutif LZS, Saipolyazan M. Yusop berkata, peningkatan itu susulan ramai keluarga di negeri ini terkesan akibat pandemik Covid-19.
“Ini melibatkan peruntukkan sebanyak RM34.6juta dalam membantu persiapan persekolahan mereka tahun ini.
“Kita membuat tapisan terlebih dahulu sebelum meluluskan bantuan kepada mereka yang layak dan memerlukan,” katanya kepada pemberita selepas Program Agihan Bantuan Persekolahan LZS sesi 2021 di ibu pejabat LZS, hari ini.
Beliau memberitahu, para penerima bantuan diberikan bantuan yuran persekolahan di antara RM100 hingga RM250 seorang.
Ujarnya, penyerahan bantuan dilakukan menerusi tiga kaedah iaitu kredit ke akaun bank, baucar tunai dan secara tunai bagi kes tertentu.

“Bantuan keperluan peralatan pula adalah RM150 untuk pelajar sekolah rendah agama, sekolah rendah kebangsaan (RM170) dan sekolah menengah kebangsaan dan agama (RM200) menggunakan sistem penebusan tanpa tunai iaitu wang dimasukkan ke dalam Mykad penerima,” jelasnya.
Sehubungan itu, Saipolyazan menyeru orang ramai yang berkelayakan melakukan pembayaran zakat supaya dapat membantu lebih ramai asnaf serta  fakir di negeri ini.
Sementara itu, salah seorang penerima bantuan, Azli Ibrahim, 43, menegaskan pendapatannya sebagai peniaga burger terjejas teruk sehingga 50 peratus susulan fasa Perintah Kawalan Pergerakan (PKP) yang dilaksanakan di negara ini.
“Bantuan itu amat diperlukan dan meringankan beban dalam persiapan sesi persekolahan bagi tiga anak saya pada tahun depan,” katanya. -K!ONLINE


Akaun FB palsu KSU KKMM
Oleh MOHD. HUSNI MOHD. NOOR

16 Disember 2020, 9:17 pm
PUTRAJAYA – Kementerian Komunikasi dan Multimedia Malaysia (KKMM) menafikan kewujudan akaun Facebook palsu yang diwujudkan atas nama Mohammad Bin Mentek.
KKMM dalam satu kenyataan berkata, akaun Facebook palsu di pautan https://www.facebook.com/mohammad.binmentek.1  itu menggunakan nama serta gambar Ketua Setiausaha KKMM, Datuk Seri Mohammad Mentek.
“Pautan akaun Facebook rasmi Ketua Setiausaha KKMM adalah https://www.facebook.com/mohammad.binmentek.
“Justeru, KKMM menasihatkan orang ramai agar berhati-hati dan tidak terpedaya dengan kewujudan akaun tersebut,” katanya di sini hari ini.
KKMM berkata, laporan kepada pihak Suruhanjaya Komunikasi dan Multimedia Malaysia (MCMC) dan CyberSecurity Malaysia (CSM) berhubung perkara ini telah dibuat.
Katanya, KKMM sentiasa berusaha menangani penyebaran berita palsu serta akaun palsu secara berterusan bagi memastikan kepentingan awam kekal terpelihara.

“Jadilah pengguna media sosial yang bijak dan prihatin dengan membuat semakan dan pengesahan daripada sumber rasmi,” katanya.
Sementara itu, tinjauan Kosmo! di pautan akaun palsu tersebut mendapati ia tidak lagi boleh diakses. -K! ONLINE


Leong Piow utamakan pekerja Islam tunai solat
Oleh ROSLIZA MOHAMED

16 Disember 2020, 8:57 pm
KOTA BHARU – Seorang ahli perniagaan bukan sekadar mementingkan prestasi syarikat malah turut mengutamakan pekerjanya yang beragama Islam supaya mendahulukan solat meskipun sedang sibuk bekerja.
Fasih berbahasa Melayu dialek Kelantan, Gan Leong Piow, 72, merupakan Pengerusi Eksekutif Link Holders yang menguruskan kilang pembungkusan minyak masak di Pengkalan Chepa, di sini turut digelar Haji Ghani dalam kalangan rakan-rakannya.
Menurut Leong Piow, beliau berasal dari Kampung Atas Paloh di sini dan dibesarkan dalam kalangan masyarakat Melayu sejak daripada kecil.
Katanya, keadaan itu menyebabkan beliau tahu bahawa solat merupakan tiang agama bagi orang Islam dan wajib menunaikannya sekiranya masuk waktu.
“Walaupun bukan Islam, saya perlu menghormati pekerja yang kesemuanya adalah orang Melayu agar menjaga ibadat mereka. Pekerja di kilang ini tidak ramai iaitu hanya 50 orang dengan nisbah 60 peratus wanita dan 40 peratus lelaki.
“Sejak kilang ini beroperasi lebih 20 tahun lalu, saya menggalakkan pekerja mengutamakan solat tidak kira ketika sibuk bekerja atau tidak. Itu sudah menjadi kewajipan kepada mereka,” katanya ketika ditemui pemberita di kilangnya hari ini.

Menurut bapa kepada empat orang anak itu, apabila menggalakkan pekerjanya menunaikan solat, sudah menjadi kewajipan kepadanya untuk menyediakan ruang solat yang selesa.
Katanya, ruang solat yang disediakan turut mengasingkan pekerja lelaki dan wanita selain mereka diberi masa bergilir-gilir untuk menunaikan solat dalam tempoh 30 minit.
Ujarnya yang berpengalaman selama 40 dalam perniagaan minyak masak, galakan untuk menunaikan solat kepada pekerja itu merupakan satu langkah agar pekerja datang ke kilang bukan semata-mata untuk bekerja malah mereka juga boleh menunaikan ibadah.
“Saya amat mementingkan kebajikan pekerja. Syarikat ini menanggung separuh perbelanjaan daripada bayaran untuk menunaikan umrah di Mekah kepada pekerja sejak kilang tersebut beroperasi.
“Pekerja yang susah turut dibantu sekiranya ada yang memerlukan bantuan,” katanya.
Tambahnya, beliau tidak mengharapkan balasan sekiranya membantu mereka malah cukup sekadar pekerja melakukan pekerjaan dengan ikhlas untuk membangunkan syarikat. – K! ONLINE.


Nelayan terjatuh bot belum ditemui
Oleh NOOR HASLIZA NUSI

16 Disember 2020, 10:18 pm
GEORGE TOWN – Operasi mencari dan menyelamat (SAR) seorang kru bot nelayan yang dilaporkan hilang selepas terjatuh dari bot berhampiran Jeti Swettenham Pier di sini semalam akan disambung pagi esok.
Jurucakap bomba berkata, operasi SAR diteruskan dengan menggunakan kaedah ‘Surface Searching’.
“Kawasan pencarian dibahagikan kepada beberapa kawasan yang tertumpu di sekitar lokasi mangsa dikhuatiri jatuh dan di kawasan persekitaran pantai dengan radius sehingga dua Kilometer.
“Sehingga kini, mangsa masih belum ditemui dan operasi pencarian ditangguhkan pada pukul 6 petang tadi disebabkan faktor cuaca dan keadaan laut bergelora,” katanya dalam satu kenyataan di sini hari ini.
Mangsa, Khairul Azhar Mohammad, 32, yang berasal dari Kuala Kedah,Kedah dilaporkan hilang selepas bot yang dinaiki bersama lima lagi rakannya terlanggar sebuah boya kira-kira pukul 2 petang semalam. – K! ONLINE


10 banduan ditawarkan kerja kontrak dengan MPKB-BRI
Oleh ROHANA MOHD. NAWI

16 Disember 2020, 9:05 pm
KOTA BHARU – Seramai 10 orang banduan Penjara Pengkapan Chepa yang mempunyai baki hukuman kurang daripada dua bulan dipilih untuk bekerja secara kontrak dengan Majlis Perbandaran Kota Bharu Bandaraya Islam (MPKB-BRI) sehingga mereka dibebaskan.
Yang Dipertua MPKB-BRI, Tuan Zainal Abidin Tuan Yusuf berkata, banduan yang menjalani hukuman luar penjara atau dikenali Orang Diparol (ODP) akan dibayar gaji secara tuntutan oleh Kelab Penjara secara bulanan dengan melakukan kerja pembersihan dan pemotongan rumput.
Menurutnya, MPKB-BRI berhasrat untuk membantu bekas penghuni penjara yang memerlukan sokongan dan dokongan untuk meneruskan kelangsungan hidup selain dapat kembali semula ke dalam kehidupan bermasyarakat.
“Bagi membantu mereka, Jabatan Penjara Negeri Kelantan telah bersetuju untuk menyalurkan tenaga kerja yang akan melakukan khidmat pemotongan rumput dan pembersihan di kawasan yang ditentukan.
“Kita turut menyediakan lima buah motosikal roda tiga dan peralatan untuk pembersihan kawasan yang disalurkan melalui Majlis Agama Islam dan Adat Istiadat Melayu Kelantan (Maik) berjumlah RM50,000,” katanya.
Beliau berkata demikian dalam Majlis Penyerahan Motosikal Sumbangan Maik Melalui Program Kolaborasi MPKB-BRI dan Maik di Jabatan Penjara Malaysia Negeri Kelantan, Pengkalan Chepa di sini hari ini.

Sumbangan motosikal beroda tiga itu disampaikan oleh Yang Dipertua Maik, Tengku Temenggong Kelantan, Tengku Tan Sri Mohamad Rizam Tengku Abdul Aziz.
Hadir sama Timbalan Yang Dipertua Maik, Zulkiflie Ab.Rahman; Pengarah Penjara Pengkalan Chepa, Wan Sani Ab.Latif dan Pengarah Penjara Pusat Koreksional Machang, Sukri Harun.
Mengulas lanjut, Tuan Zainal berkata, pihaknya bertanggungjawab untuk memastikan kebersihan dan keceriaan persekitaran kawasan perbandaran.
Katanya, bantuan yang diberikan kepada banduan dapat membantu pihaknya untuk merealisasikan visi dan misi MPKB-BRI.
Sementara itu, Tengku Mohamad Rizam berkata, sumbangan itu merupakan projek perintis antara Maik, MPKB-BRI dan Jabatan Penjara Negeri Kelantan bagi membantu ODP.
Katanya, ia merupakan satu usaha murni tiga agensi kerajaan dan berupaya dikembangkan ke sektor lain pada masa akan datang.


Syarikat import daging logo halal palsu bakal didakwa
Oleh AMREE AHMAD

16 Disember 2020, 8:53 pm
PUTRAJAYA – Kementerian Perdagangan Dalam Negeri dan Hal Ehwal Pengguna bakal mendakwa sebuah syarikat di Johor yang terlibat dalam pengimportan daging berlogo halal palsu.
Perkara itu disahkan Pengarah Penguat Kuasanya, Datuk Iskandar Halim Sulaiman pada sidang akhbar yang diadakan khas sempena meraikan majlis persaraan dirinya, di sini hari ini.
“Kita telah mendapat keizinan daripada Pejabat Pendakwa Raya untuk membuat pendakwaan ke atas syarikat terbabit di Mahkamah Sesyen Johor Bahru dalam masa terdekat,” katanya.
Turut hadir pada majlis ‘Paluan Berundur’ itu ialah menterinya, Datuk Seri Alexander Nanta Linggi dan timbalannya, Datuk Rosol Wahid serta para pegawai tinggi kementerian tersebut.
Mengulas lanjut, Iskandar Halim menjelaskan, kes itu akan didakwa di bawah Akta Perihal Dagangan (Takrif Halal) 2011 kerana penyalahgunaan label bagi mengelirukan pengguna Muslim.
“Setakat ini, ia bakal dituduh di mahkamah kerana isu pemakaian logo halal yang tidak diiktiraf pihak berwajib, namun masih ada satu lagi siasatan dijalankan mengikut akta lain,” katanya.

Beliau turut mengesahkan tiada siasatan dalaman dilakukan ke atas petugas kementerian itu kerana isu pengimportan produk tersebut bukan di bawah bidang kuasa mereka selama ini.
Iskandar Halim turut memaklumkan bahawa kementeriannya sedang giat mengesan ke mana daging itu diedarkan di seluruh negara berdasarkan invois pembelian di syarikat berkenaan.
“Kita memang tengah cari di seluruh Malaysia sekarang dan jika ditemui disimpan dalam peti sejuk beku premis terlibat, ia akan dirampas dan dijadikan bahan bukti tambahan,” katanya. – K! ONLINE.


JPN Johor, Pasar Awam dan Medan Selera Larkin ditutup seminggu
Oleh KHAIRUL MOHD. ALI

16 Disember 2020, 9:09 pm
JOHOR BAHRU – Pejabat Jabatan Pelajaran Negeri (JPN) Johor, Pasar Awam dan Medan Selera Larkin di sini akan ditutup selama seminggu bermula hari ini akibat terdapat kes positif Covid-19 di sekitar premis berkenaan.
Perkara itu disahkan Pengarah Kesihatan negeri, Datuk Dr. Aman Rabu yang dihubungi, sebentar tadi.
Jelasnya, langkah penutupan itu dibuat bagi memastikan tindakan pencegahan dan pengawalan dapat dilakukan dalam kadar segera.
“Berdasarkan ujian saringan dilakukan, didapati seorang kakitangan JPN Johor dan seorang pekerja di Pasar Awam Larkin didapati positif Covid-19.
“Sehubungan itu, arahan penutupan selama seminggu ini dibuat setelah pegawai Jabatan Kesihatan melakukan penilaian di premis berkenaan,” katanya dalam satu kenyataan, di sini hari ini.
Berdasarkan notis yang ditampal di kedua-dua premis terbabit, arahan penutupan itu dibuat dibawah Subseksyen 18(1)(f) Akta Pencegahan dan Pengawalan Penyakit Berjangkit 1988.

Notis itu turut memaklumkan penutupan JPN Johor bermula pada pukul 11 pagi hari ini manakala penutupan Pasar Awam dan Medan Selera Larkin bermula pada pukul 5 petang, hari ini.
Kedua-kedua premis berkenaan akan dibenarkan untuk beroperasi semula pada 22 Disember ini.
Tambah beliau, penutupan sementara operasi dua premis itu bagi membolehkan kerja sanitasi dijalankan selain membolehkan individu lain yang terlibat menjalani saringan.
Pihaknya turut mengingatkan orang ramai untuk sentiasa mematuhi prosedur operasi standard (SOP) norma baharu yang telah ditetapkan untuk mengekang penularan wabak ini.-K! ONLINE


Pasangan kekasih dan rakan ‘kenduri’ dadah dalam bilik
Oleh SHAMSUL KAMAL AMARUDIN

16 Disember 2020, 7:09 pm
TELUK INTAN – Sepasang kekasih yang mendakwa diabaikan keluarga antara 22 individu yang dicekup dalam operasi Agensi Antidadah Kebangsaan (AADK) di tiga lokasi sekitar daerah Hilir Perak semalam.
Ketua Pegawai AADK Hilir Perak, Najmiah Hanafi berkata, pasangan kekasih itu ditahan dalam serbuan di sebuah rumah di Langkap hasil maklumat orang ramai.
“Ketika serbuan dilakukan di rumah itu, seorang lelaki cuba melarikan diri namun berjaya ditahan.
“Pemeriksaan lanjut kemudian menemui seorang remaja perempuan berumur 19 tahun dan seorang lelaki berada di dalam salah sebuah bilik di rumah tersebut,” katanya dalam satu kenyataan di sini hari ini.
Menurutnya, peralatan menghisap dadah iaitu cebisan plastik lutsinar,  gunting dan ‘dapur’ turut ditemui dalam bilik tersebut.
Katanya, remaja itu mendakwa antara punca dia terbabit dengan dadah kerana faktor keluarga di mana ibu bapanya bercerai sehingga memberi tekanan perasaan  kepadanya.

Menurutnya, seorang wanita berusia 50-an kemudian keluar dari bilik berasingan dan mengaku ibu tiri remaja perempuan itu.
Najmiah berkata, tangkapan turut dilakukan di kawasan tanah perkuburan dan bengkel motosikal yang dijadikan sarang penyalahgunaan dadah di sekitar daerah itu dalam operasi bermula pukul 8 pagi hingga 12 tengah malam itu.
Katanya, kesemua individu yang ditahan iaitu 21 lelaki dan seorang perempuan berusia antara 19 hingga 52 tahun itu disiasat mengikut Seksyen 3(1) Akta Penagih Dadah (Rawatan dan Pemulihan) 1983.
“Hasil ujian saringan awal air kencing mendapati 15 lelaki dan remaja perempuan itu positif opiat dan methamphetamine,” katanya. – K! ONLINE.


Jumpa dadah dalam bot hanyut
Oleh KOSMO!

16 Disember 2020, 8:14 pm
MAJURO, KEPULAUAN MARSHALL – Pasukan polis menjumpai sejumlah besar dadah jenis kokain di dalam sebuah bot yang dipercayai ditinggalkan beberapa tahun sebelum hanyut di sebuah pulau terpencil di Kepulauan Marshall baru-baru ini.
Penemuan tersebut dipercayai merupakan yang terbesar pernah dijumpai di negara kepulauan tersebut.
Peguam Negara, Richard Hickson berkata, sebanyak 649 kilogram kokain dijumpai dalam ruangan tersembunyi di bot gentian kaca berukuran 5.5 meter itu di kawasan pulau Ailuk minggu lalu.
Menurut Hickson, bot berkenaan dipercayai hanyut di Lautan Pasifik dari Amerika Tengah atau Amerika Selatan dan ia mungkin sudah berada di laut selama satu atau dua tahun.
Sementara itu, jurucakap polis berkata, kesemua dadah yang dibungkus dalam paket seberat satu kilogram itu telah dilupuskan pada Selasa lalu.
Jurucakap polis berkata, dua daripada paket dadah berkenaan dihantar ke Agensi Penguatkuasaan Dadah Amerika Syarikat untuk dianalisis.

Dalam pada itu, banyak sisa barangan sering dihanyutkan arus Lautan Pasifik dari Amerika Tengah dan Amerika Selatan selepas beberapa bulan atau tahun berada di laut.
Ia termasuk pelbagai jenis dadah yang hanyut di perairan Kepulauan Marshall sejak dua dekad lalu.
Pihak berkuasa mempunyai pelbagai teori mengenai lokasi asal dadah tersebut termasuk ia ditinggalkan penyeludup yang lari daripada serbuan di laut atau hilang dalam ribut.
Pada bulan Januari 2014, seorang nelayan warga Salvador, Jose Alvarenga dijumpai terdampar di kepulauan berkenaan selepas lebih 13 bulan dia berlayar dari Pantai Barat Mexico bersama seorang rakan yang meninggal dunia ketika hanyut.
Selepas penemuan tersebut, Universiti Hawaii melakukan kajian dengan membuat 16 simulasi hanyut dari pantai Mexico dan hasil daripada penyelidikan itu mendapati hampir kesemuanya berakhir di Kepulauan Marshall. – AFP


Zailani dilantik Ketua Pengarah JPJ baharu
Oleh MOHD. HUSNI MOHD. NOOR

16 Disember 2020, 6:49 pm
PUTRAJAYA – Datuk Zailani Hashim dilantik sebagai Ketua Pengarah Jabatan Pengangkutan Jalan (JPJ) yang baharu.
JPJ dalam kenyataan akhbar berkata, Zailani sebelum ini berkhidmat sebagai Setiausaha Bahagian Pembangunan Ekosistem Keusahawanan di Kementerian Pembangunan Usahawan dan Koperasi.
Menurutnya, JPJ dan seluruh warganya mengucapkan tahniah kepada Zailani atas pelantikan sebagai Ketua Pengarah JPJ sekali gus menerajui jabatan tersebut.
“Beliau (Zailani) mempunyai pengalaman luas bertugas di pelbagai kementerian dan agensi perkhidmatan awam sebelum ini.
“Selain itu, beliau juga berpengalaman dalam bidang keselamatan dan ketenteraman awam termasuk pernah menjawat jawatan Pegawai Integriti dengan pengalaman bertugas di Kementerian Dalam Negeri (KDN).
“Warga JPJ juga mengucapkan setinggi-tinggi penghargaan dan terima kasih kepada Ketua Setiausaha Negara dan Ketua Pengarah Perkhidmatan Awam di atas pelantikan ini,” katanya.

Katanya, JPJ meyakini pelantikan itu akan terus memacu kecemerlangan JPJ dalam menggalas amanah negara sebagai agensi utama yang mengawal selia hal ehwal pengangkutan jalan di negara ini.
Zailani menggantikan Datuk Seri Shaharuddin Khalid yang bersara wajib pada 20 September lalu. – K! ONLINE.


Empat beradik ‘ketum’ dicekup polis
Oleh NOR AINNA HAMZAH

16 Disember 2020, 7:21 pm
JEMPOL – Empat beradik yang sedang leka mengisi cecair kehitaman dipercayai air ketum ke dalam paket lutsinar berjaya dicekup polis dalam satu operasi di kawasan kebun kelapa sawit Felda Lui Selatan, dekat sini, semalam.
Dalam serbuan kira-kira pukul 11 pagi itu, kesemua lelaki berusia 24 hingga 36 tahun itu dipercayai menjadikan port di kawasan kebun sawit berkenaan sebagai tempat memasak, memproses dan membungkus air ketum berkenaan sejak enam bulan lalu.
Menurut Ketua Polis Daerah Jempol, Superintenden Hoo Chang Hook, ketika serbuan dibuat, kesemuanya sedang leka mengisi air ketum berkenaan ke dalam peket-peket lutsinar yang kemudiannya diletakkan di dalam tong plastik warna oren di bawah pokok kelapa sawit .
“Port yang terletak dalam kebun kelapa sawit di felda berkenaan telah digempur sekitar pukul 11 pagi. Port ini dianggarkan kira-kira satu kilometer dari kawasan perkampungan tanah rancangan berkenaan.
“Dalam serbuan ini, kita turut merampas tiga tong plastik berwarna oren, satu tong plastik berwarna biru, dua tong gas, dua dapur masak, satu bungkus plastik bertulis billion didalamnya terdapat plastik-plastik kosong.
“Selain itu, turut dirampas satu bungkus plastik berisi getah gelang, dua alat tapis besar, empat alat tapis kain, tiga kayu mengacau, tiga jug plastik, satu tong berisi daun-daun kering yang telah direbus, satu khemah kanvas dan tali,” katanya dalam satu kenyataan di sini hari ini.

Chang Hook berkata, kesemua yang ditangkap telah diuji saringan awal air kencing mereka dan didapati negatif.
Bagaimanapun menurutnya, dua daripada suspek yang ditangkap mempunyai rekod lampau atas kesalahan dadah dan jenayah.
“Kesemuanya kini ditahan reman selama empat hari bermula hari ini hingga 20 Disember dan kes disiasat di bawah Seskyen 30(3) Akta Racun 1952,” katanya.
Jika sabit kesalahan suspek berhadapan hukuman denda maksimum RM10,000 atau penjara maksimum empat tahun atau kedua-duanya sekali. – K! ONLINE.


SPR akur pengisytiharan Proklamasi Darurat
Oleh MOHD. HUSNI MOHD. NOOR

16 Disember 2020, 6:55 pm
PUTRAJAYA – Suruhanjaya Pilihan Raya (SPR) akur dengan kenyataan Perdana Menteri, Tan Sri Muhyiddin Yassin menerusi pengisytiharan Proklamasi Darurat bagi membatalkan tarikh pilihan raya kecil (PRK) Parlimen Gerik dan Dewan Undangan Negeri (DUN) Bugaya.
Pengerusinya, Datuk Abdul Ghani Salleh berkata, sehubungan pengisytiharan itu, apa-apa prosiding yang telah bermula bagi maksud perjalanan PRK bagi P.054 (Gerik) dan N.66 (Bugaya) tidak akan diteruskan.
“Satu tarikh yang lain akan ditetapkan untuk PRK tersebut,” katanya dalam kenyataan akhbar hari ini.
Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini memberi perkenan Pengisytiharan Proklamasi Darurat untuk membatalkan tarikh yang ditetapkan untuk Parlimen Gerik dan DUN Bugaya.
Perisytiharan itu adalah berdasarkan Fasal (1) Perkara 150 Perlembagaan Persekutuan bagi membolehkan suatu Ordinan Darurat dimashyurkan di bawah Fasal (2B) Perkara 150.
Sebelum ini, pengisytiharan Proklamasi Darurat turut membatalkan tarikh yang ditetapkan untuk PRK Batu Sapi, Sabah. – K! ONLINE.


[VIDEO] Lapan kenderaan remuk, dirempuh lori bijih besi
Oleh NIK NUR IZZATUL HAZWANI NIK ADNAN

16 Disember 2020, 6:47 pm
KEMAMAN – Gara-gara hilang kawalan sebelum terbabas, sebuah lori bijih besi merempuh lapan kenderaan yang sedang berhenti di persimpangan lampu isyarat Kilometer 3, Jalan Chukai – Air Putih di sini hari ini.
Kejadian pada pukul 9 pagi itu menyebabkan tiga kenderaan pacuan empat roda, tiga kereta dan dua lori termasuk sebuah milik Majlis Perbandaran Kemaman (MPM) rosak teruk akibat pelanggaran terbabit.
Ketua Polis Daerah Kemaman, Superintendan Hanyan Ramlan berkata, kemalangan dipercayai berpunca selepas kesemua kenderaan tersebut yang berhenti di persimpangan jalan kerana lampu merah tiba-tiba dirempuh sebuah lori membawa muatan bijih besi dari arah belakang.
“Antara kenderaan yang terlibat ialah kereta Perodua Myvi, Honda City dan Toyota Vios serta kenderaan pikap Proton Arena dan kenderaan pacuan empat roda, Mitsubishi Triton.
“Tiada kemalangan jiwa dan kecederaan dilaporkan tetapi kemalangan berkenaan telah menyebabkan kesesakan jalan lintas sejauh lebih dua kilometer selama hampir setengah jam,” katanya kepada Kosmo! di sini hari ini.
Hanyan berkata, ujian urin mendapati pemandu lori muatan bijih besi berkenaan yang berusia 52 tahun dan berasal dari Labu, Negeri Sembilan adalah negatif.

Beliau berkata, kes disiasat Seksyen 43 Akta Pengangkutan Jalan 1987. – K! ONLINE


1,295 kes baharu, tujuh lagi kematian
Oleh SITI A'ISYAH SUKAIMI

16 Disember 2020, 6:43 pm
PUTRAJAYA – Sebanyak 1,295 kes dilaporkan hari ini menjadikan jumlah kes positif Covid-19 di seluruh negara sebanyak 87,913 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, terdapat 10 import yang mendapat jangkitan dari luar negara manakala selebihnya sebanyak 1,285 kes adalah penularan tempatan.
“Selain itu, terdapat 1,052 kes sembuh hari ini dan jumlah kumulatif kes sembuh daripada Covid-19 sebanyak 72,733 kes.
“Terdapat tujuh lagi kematian baharu menjadikan jumlah kes kematian Covid-19 di Malaysia sebanyak 429 kes,” katanya pada sidang akhbar secara maya ditayangkan pada Facebook Kementerian Kesihatan di sini hari ini.
Ujarnya, terdapat 113 kes positif sedang dirawat di Unit Rawatan Rapi dengan 53 kes memerlukan bantuan pernafasan. -K!ONLINE


Saya tak gelek punggung dalam TikTok – Suami selar Nadia Brian
Oleh KOSMO!

16 Disember 2020, 8:28 pm
PETALING JAYA – Suami kepada pelakon Nadia Brian menepis kenyataan isterinya yang ingin mendedahkan kerenahnya kepada umum.
Menerusi perkongsian yang dimuat naik dalam InstaStorynya hari ini, pemilik nama Muizz Nasruddin itu mengatakan selama ini dia tidak mendedahkan masalah rumah tangga yang dialami mereka kepada umum.
“Kerenah? Aku tak pernah paksa kau masaka, cuci baju, bersihkan rumah sebab orang gaji sudah disediakan.
“Aku tak pernah halang dan paksa kau untuk bekerja. Aku tak pernah halang kau berkawan dan berkasar dengan kau. Jadi apa yang kau derita sangat?,” tulisnya.
Muizz juga memberitahu sepanjang perkahwinan mereka yang tidak sampai usia setahun itu, dia telah menunaikan segala tuntutan nafkah mengikut kemampuannya.
“Aku hanya tak mampu hadiahkan kau rumah dan memenuhi kehendak kau buat masa sekarang ini.

“Sekarang ini ialah waktu sukar kerana keadaan ekonomi yang teruk. Adakah ini alasan untuk semua perkara buruk yang telah kau lakukan kepada aku?,” ujarnya lagi.
Tambah Muizz, dia tidak pernah mengejar glamor sepanjang hidupnya.
“Populariti tidak dapat membayar bil saya. Saya juga tidak buat reviu untuk dapatkan duit atau gelek punggung untuk menagih perhatian dalam TikTok.
“Saya tidak dapat apa-apa hasil daripada masalah ini. Tolong hentikan bercakap perkara bohong tentang saya. Jadi saya akan berhenti sebarkan kebenaran tentang kau,” katanya.
Terdahulu, pergolakan rumah tangga pasangan tersebut hangat diperkatakan sejak Oktober lalu.
Lebih mencetuskan tanda tanya, Muizz turut mendedahkan Nadia berlaku curang terhadapnya bersama dua lelaki lain.
Nadia dan Muizz yang juga seorang ahli perniagaan mendirikan rumah tangga pada 9 November 2019. – K! ONLINE


Google sudah tidak boleh digunakan di Internet Explorer
Oleh KOSMO!

16 Disember 2020, 7:30 pm
SAN FRANCISCO – Gergasi teknologi dunia, Google mengumumkan akan menghentikan sebahagian besar perkhidmatannya melalui enjin carian Internet Explorer 11 (IE 11) bermula 2021, lapor akhbar Daily Star.
Google dalam satu kenyataan menyatakan semua aplikasi Workspace kendaliannya tidak boleh digunakan pada platform tersebut bermula 15 Mac 2021.
Ini termasuk khidmat e-mel Gmail, Google Calendar, Google Drive, Google Docs, Google Sheets, Google Slides, Google Meet dan Google Chat.
“Google Workspace akan berhenti menyokong perisian IE 11 secara rasminya pada 15 Mac 2021.
“Beberapa minggu akan datang, kami akan menyiarkan gegantung untuk semua pengguna Google Workspace yang masih menggunakan perisian IE 11 untuk menasihatkan mereka supaya menaik taraf pelayar Internet sebelum 15 Mac 2021,” menurut kenyataan itu.
Selain itu, Google turut menyarankan pengguna untuk menukar pelayar Internet kepada Chrome, Firefox, Safari atau Microsoft Edge bagi mengelakkan sebarang masalah.

“Kami mengesyorkan pengguna untuk bertukar pelayar Internet lain secepat mungkin bagi mengelakkan sebarang gangguan perkhidmatan seperti penurunan prestasi atau kelemahan sekuriti,” menurutnya.
Sementara itu, laman penganalisis trafik web NetMarketShare menyatakan Internet Explorer merupakan enjin dan pelayar keempat popular di dunia.
Berikutan itu, dianggarkan berjuta-juta pengguna yang masih menggunakan pelayar tersebut akan mengalami gangguan jika belum menukar enjin pencarian menjelang Mac depan. – Agensi


Sasar pelajar sekolah beli rokok seludup, dua dicekup
Oleh DIYANATUL ATIQAH ZAKARYA

16 Disember 2020, 8:31 pm
MELAKA – Polis menahan dua lelaki selepas dikesan menyasarkan pelajar sekolah dan remaja bawah umur untuk membeli rokok seludup menggunakan kod isyarat dalam serbuan di Plaza Sungai Udang, pada minggu lalu.
Dalam serbuan kira-kira pukul 11.15 malam itu, kedua-dua lelaki yang ditahan masing-masing berusia 27 dan 32 tahun merupakan pemilik premis kedai runcit serta pasar mini.
Ketua Polis Daerah Melaka Tengah, Asisten Komisioner Afzanizar Ahmad berkata, pemeriksaan lanjut premis berkenaan menjumpai 407 kotak rokok tidak bercukai jenama berbeza bernilai RM6,140.
“Bertindak atas aduan orang awam dan hasil risikan, pasukan kita telah menyerbu dua buah premis yang dikesan menjual rokok seludup secara aktif sejak tiga tahun lalu pada 10 Disember lalu.
“Kedua-dua premis ini menyasarkan penjualan rokok seludup kepada pelajar sekolah serta penduduk sekitar dengan menggunakan bahasa isyarat atau kod tertentu untuk membeli rokok terbabit,” katanya pada sidang akhbar di Ibu Pejabat Polis Daerah (IPD) Melaka Tengah di sini, hari ini.
Mengulas lanjut, Afzanizar berkata, bekalan rokok seludup itu dipercayai telah dibawa masuk menggunakan laluan darat.

Jelasnya, hasil semakan lanjut kedua-dua suspek tidak mempunyai rekod lampau dan telah ditahan untuk siasatan mengikut Seksyen 135(1)(D) Akta Kastam memiliki Barang Larangan Import (Rokok) yang boleh dihukum mengikut seksyen 135(1)(V)(AA) akta yang sama.
“Jika disabitkan kesalahan, kedua-dua mereka boleh dikenakan denda tidak kurang 10 kali ganda nilai atau RM100,000 atau penjara tidak kurang enam bulan,” katanya.
Tambah Afzanizar, pihaknya amat mengalu-alukan sebarang maklumat dari orang awam untuk bersama-sama membantu pihak berkuasa membanteras penjualan rokok tidak bercukai itu terutama kepada golongan remaja serta pelajar sekolah. -K! ONLINE.


Ular sawa 50 kilogram ditangkap
Oleh KOSMO!

16 Disember 2020, 5:23 pm
Oleh ABDUL RASHID ABDUL RAHMAN
KUANTAN – Misteri kehilangan kucing peliharaan seekor demi seekor sejak minggu lalu terjawab apabila seekor ular sawa seberat 50 kilogram berjaya di tangkap di sebuah bengkel di Kampung Padang di sini semalam.
Dalam kejadian kira-kira pukul 8.30 malam itu, ular sawa yang kekenyagan dipercayai memakan kucing berjaya ditangkap oleh anggota Angkatan Pertahanan Awam Malaysia(APM) Kuantan.
Pemilik bengkel, Ku Azahari Ku Ibrahim, 49, berkata, dia terkejut apabila melihat seekor ular sawa kekenyangan berada dihadapan bengkelnya malam semalam.
“Ketika kejadian saya ingin menjenguk ke bengkel yang hanya sebelah rumah dan ternampak ular itu sedang melingkar di hadapan bengkel.
“Saya percaya ular sawa yang dalam kekenyangan ini memakan kucing kerana telah lima ekor kucing peliharaan saya telah hilang,”katanya. -K! ONLINE


Azmeer kecewa Sakit gagal mara, cadang kuota lagu layak ditambah
Oleh MOHD. HAIKAL ISA

16 Disember 2020, 5:40 pm
PETALING JAYA – Ketua juri Separuh Akhir Muzik-Muzik ke-35 (SFMM35), Azmeer mendedahkan dia telah mencadangkan kepada pihak produksi atau penganjur agar kuota lagu yang layak ke Anugerah Juara Lagu ke-35 (AJL35) ditambahkan kepada 15 buah lagu.
Bukan itu sahaja, Azmeer atau nama sebenarnya, Mohd. Azhar Abu Bakar turut memberi buah pandangan agar kategori seperti Balada, Pop Rock dan Etnik Kreatif turut diwujudkan semula.
“Banyak sangat lagu yang bagus pada tahun ini, sudah boleh dikategorikan atau dibahagikan mengikut genre seperti satu ketika dahulu. Di AJL nanti ada satu juara keseluruhan. Saya sudah cadangkan.
“Saya cakap dengan pihak penganjur tentang perkara ini namun saya tidak mempunyai kuasa untuk mengubah undang-undang atau sifir yang ditetapkan penganjur hanya kerana saya hanya seorang juri. Tugas saya memberi markah kepada lagu-lagu yang bertanding.
“Saya faham ramai yang kecewa apabila lagu yang mereka jangka ke AJL35 gagal ke pentas berprestij itu. Perlu juga diingatkan, markah bukan dari saya seorang, ada enam lagi juri profesional lain,” katanya ketika dihubungi Kosmo! Online sebentar tadi.
Sakit, Canggung kegemaran saya – Azmeer

Menurut Azmeer lagi, dia juga terkilan dan kecewa kerana lagu kegemarannya iaitu Sakit nyanyian Yonnyboii dan Zynakal serta Canggung (Wany Hasrita) gagal mara ke AJL35.
“Apa saya boleh buat? Bukan saya seorang yang beri markah. Saya tidak boleh sesuka hati tolak atau tambah markah yang diberikan oleh juri-juri lain.
“Sebagai ketua juri, saya boleh katakan Sakit gagal ke AJL35 tidak bermaksud lagu itu tidak bagus. Mungkin lagu ini tidak mara ke AJL35 tapi kalau bertanding di Anugerah Industri Muzik (AIM), peluang dan skripnya berbeza,” ujarnya.
Tambahnya lagi, dia memberi analogi suatu ketika dahulu, Lagu Sinaran nyanyian Datuk Sheila Majid gagal menyerlah di AJL namun lagu itu sangat berjaya di gelanggang lain dan terkenal bukan sahaja di Malaysia.
“Sebagai contoh lagu Sinaran dan Lagenda. Sampai sekarang kita nyanyi lagu itu walaupun tak menyerlah di pentas AJL. Di sini saya ingin katakan, kalau tak mara ke AJL, tidak bermaksud sesebuah lagu itu tidak bagus.
“Aishah ada sedikit kekurangan ketika menyanyikan lagu Aku Bidadari Syurgamu, tapi melodinya bagus. Ini pertandingan untuk lagu, bukan pertandingan nyanyian. Jangan hukum komposer kalau ada kesilapan daripada penyanyi,” katanya.
Kedudukan 13-15
Diminta mendedahkan lagu-lagu berada di kedudukan 13 hingga 15, Azmeer tidak keberatan menyebut beberapa nama lagu.
“Saya boleh katakan, Sakit, Canggung, X Missing U, Sembah dan Takkan Terlerai berada dalam senarai tersebut. Semua 30 lagu bagus namun sebagai juri kita harus membuat pilihan.
“Kita tidak dapat puaskan hati semua orang dan markah berdasarkan tabulasi markah ketujuh-tujuh juri profesional. Kalau masih tak berpuas hati, saya juga terbuka andai musim hadapan penganjur nak panggil juri lain bahkan yang luar dari Malaysia,” katanya.
Dedah Azmeer, markah diberikan berdasarkan 40 peratus dari kualiti melodi manakala 60 peratus lagi dari segi susunan muzik, persembahan vokal dan lirik.
Malam tadi, 12 lagu diumumkan layak ke AJL35 iaitu Belenggu Rindu nyanyian Wany Hasrita dan Datuk Jamal Abdillah, 7 Nasihat (Shiha Zikir, Kmy Kmo dan Luca Sickta), Hati (Hael Husaini), Semalam (Aina Abdul), Peluang Kedua (Hael Husaini), Hutang (Floor 88), Kau Sakiti (Amir Masdi), Gundah (Ernie Zakri), Aku Bidadari Syurgamu (Aishah), Gila (Kaka Azraff, Noki dan Tuju), Jangan Khianati Aku (Azlan & The Typewriter) dan Eh (Zizi Kirana).
AJL35 dijadual berlangsung di Axiata Arena Bukit Jalil pada 7 Februari tahun depan. – K! ONLINE


Nama Mini Stadium Ffira Mikah tidak ikut prosedur
Oleh MOHD. RAFIE AZIMI

16 Disember 2020, 5:45 pm
ALOR SETAR – Penggunaan nama Ffira Mikah di sebuah stadium di Kuala Nerang dekat sini yang tular dan menjadi bahan jenaka dibuat tanpa mengikut prosedur ditetapkan kerajaan negeri.
Menteri Besar, Muhammad Sanusi Md. Nor berkata, pemberian nama stadium tersebut hanya dibincangkan di peringkat kerajaan tempatan tanpa dibawa ke mesyuarat Exco dipengerusikannya untuk diluluskan.
“Perlu dijelaskan, setiap nama jalan, lokasi, taman atau stadium hendaklah dibincangkan di peringkat kerajaan tempatan dan diangkat ke mesyuarat Exco yang berlangsung setiap minggu untuk diluluskan.
“Namun dalam hal ini, perkara itu tidak berlaku kerana pemberian nama stadium tersebut hanya dibincangkan di peringkat kerajaan tempatan saja,” katanya.
Beliau berkata demikian pada sidang akhbar selepas mempengerusikan mesyuarat Exco di Wisma Darul Aman di sini hari ini. – K! ONLINE


Perak umum bonus sebulan gaji kepada penjawat awam
Oleh MUHAMAD TARMIZE MOHD NOR

16 Disember 2020, 5:52 pm
IPOH – Kakitangan awam di negeri ini mendapat durian runtuh apabila kerajaan Perak mengumumkan pemberian bantuan khas kewangan sebanyak sebulan gaji.
Menteri Besar Perak, Datuk Saarani Mohamad berkata, bantuan khas kewangan itu diberikan atas sumbangan dan komitmen penjawat awam sebagai tulang belakang pentadbiran kerajaan yang melaksanakan tugas dan amanah tanpa mengira waktu.
“Sebagai penghargaan, kerajaan negeri mengumumkan pembayaran bantuan khas kewangan sebanyak sebulan gaji kepada semua penjawat awam.
“Pembayaran bantuan khas tersebut akan dibayar pada akhir bulan ini,” katanya
Beliau berkata demikian ketika membentangkan Belanjawan 2021 Perak bertemakan ‘Perak Negeri Berdaya Tahan, Mampan dan Inklusif’ pada Persidangan Dewan Undangan Negeri (DUN) Perak di sini hari ini.
Tambah Saarani, pembayaran RM1,000 turut diberikan kepada semua guru sandaran tidak terlatih (GSTT), guru i’dadi, guru thanawi, guru tadika Islam, Tok Batin dan pekerja sambilan harian. – K! ONLINE.


Tahap kesihatan bakal Presiden Amerika Syarikat dipersoalkan
Oleh KOSMO!

16 Disember 2020, 5:30 pm
WASHINGTON – Tahap kesihatan bakal Presiden Amerika Syarikat (AS) ke-46, Joe Biden menjadi perhatian apabila batuk berkahak dan berterusan ketika berucap pada malam kelmarin.
Keadaan ahli politik berusia 78 tahun itu kelihatan terganggu akibat batuk dan kerap berdeham ketika membuat ucapan rasmi pertama kali sejak dinobatkan sebagai pemenang pilihan raya presiden November lalu.
Menurut laporan MetroNews Uk semalam, Biden yang membuat ucapannya di Wilmington, Delaware, memberitahu batuk yang dialaminya adalah kerana keadaannya yang kurang sihat.
Tetapi keadaan bakal presiden itu membuatkan sebahagian penonton mempersoalkan adakah dia dijangkiti wabak koronavirus malah ada mendesaknya untuk berhenti berucap dan meminum air.
Seorang doktor bernama Melody McCloud turut memuat naik ciapan di laman Twitter dan memetik nama penasihat Biden, Karine Jean-Pierre supaya menyuruh  bakal presiden itu untuk batuk ke arah lengan dan bukannya tangannya.
“Sebagai seorang doktor, saya merasa ngeri setiap kali melihat Biden batuk sambil menekup mulutnya menggunakan tangan,” tulisnya.

Menurut laporan akhbar DailyMail, Biden sentiasa mengambil ujian swab Covid-19 secara berkala dan mendapat keputusan negatif bagi ujian kali terakhir pada Jumaat lalu.
Biden akan menjadi presiden AS tertua yang pernah memegang jawatan tersebut apabila mengangkat sumpah pada 20 Januari ini. – Agensi


‘Janji rezeki tak lari’ – Netizen persoal definisi ‘lagu pertandingan’ Azmeer
Oleh MOHD. HAIKAL ISA

16 Disember 2020, 4:28 pm
PETALING JAYA – Rumah siap, pahat berbunyi. Bidalan tersebut sesuai menggambarkan rasa tidak puas hati peminat apabila lagu yang disifatkan berpotensi dan dijangka layak ke Anugerah Juara Lagu ke-35 (AJL35) gagal lolos ke pentas berprestij tersebut.
Antara yang paling menjadi sebutan dalam Twitter adalah lagu-lagu nyanyian dan ciptaan komposer muda berbakat besar, Yonnyboii.
Daripada tiga karya ciptaan dan nyanyian Yonnyboii atau nama sebenarnya, Muhammad Haqeem Nuriman Nor Azri, 22, iaitu Sakit, Kelabu dan X Missing U, tiada satu pun ‘sangkut’ ke pentas AJL35 yang dijadualkan berlangsung Februari tahun hadapan.
“Yonnyboii satu lagu pun tak masuk AJL35. Apa kriteria pemilihan depa (juri) ini. Pilih kasih ke macam mana? Yonnyboii lagu semua ‘deep’, satu pun tak lepas,” ciap seorang pengguna Twitter.
Seorang pengguna Twitter lain pula mempersoalkan definisi ‘bukan lagu pertandingan’ seperti diperkatakan ketua juri, Azmeer mengenai lagu Sakit nyanyian Yonnyboii dan Zynakal.
“Lagu Yonnyboii tak layak ke AJL sebab bukan lagu pertandingan? Apa maksud Azmeer ini? Jadi, lagu apa yang dikatakan lagu pertandingan?

“Jadi, lagu Hutang tepuk amai-amai belalang kupu-kupu itukah definisi lagu pertandingan,” ciap netizen berkenaan.
Terdahulu, Azmeer berkata, terdapat juga lagu yang dikategorikan sebagai lagu popular, tetapi tidak memenuhi kriteria untuk layak ke AJL seperti Sakit nyanyian Yonnyboii dan Zynakal.
“Saya suka lagu itu, tetapi karya itu lebih kepada lagu popular dan bukan lagu pertandingan,” katanya memetik laporan sebuah portal.
Semua lagu bertanding dinilai tujuh juri profesional diketuai komposer terkenal, Azmeer. Dia juga meminta peminat untuk memahami proses pemarkahan dari sudut teknikal.
Dalam pada itu, ramai dalam kalangan peminat mempersoalkan keputusan juri apabila lagu-lagu ciptaan dan nyanyian Naim Daniel turut gagal mara ke AJL35.
Sementara itu, Yonnyboii melalui satu hantaran dalam Instagram menzahirkan rasa terima kasih atas peluang yang diberi selama ini.
“Harap anda semua akan terus bersama dalam perjuangan saya. Tahniah kepada semua yang telah tercalon malam ini. Harap semua dapat buat yang terbaik di pentas AJL nanti. Janji rezeki tak lari,” tulis Yonnyboii. – K! ONLINE


235 individu ditahan ingkar arahan PKP
Oleh LUQMAN RIDHWAN MOHAMED NOR

16 Disember 2020, 6:19 pm
PETALING JAYA – Seramai 235 individu telah ditahan semalam oleh Polis Diraja Malaysia (PDRM) atas kesalahan ingkar arahan Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 233 individu telah dikompaun manakala dua lagi direman.
“Antara kesalahan ingkar arahan PKP termasuk gagal menyediakan peralatan merekod butiran pelanggan (82), tidak memakai pelitup muka (81), gagal mematuhi arahan penjarakan fizikal (57 dan lain-lain (15),” katanya dalam satu kenyataan hari ini.
Menurutnya, Task Force Operasi Pematuhan yang diketuai PDRM telah membuat 50,724 pemeriksaan semalam bagi memantau dan menguat kuasa pematuhan prosedur operasi standard PKP Pemulihan (PKPP).
Katanya, sebanyak 2,990 Pasukan Pematuhan yang melibatkan 13,025 anggota telah membuat pemantauan di 3,560 pasar raya, 5,017 restoran serta 1,534 penjaja, 1,340 kilang, 3,513 bank dan 3,106 pejabat kerajaan.
“Juga dipantau, sebanyak 942 terminal pengangkutan darat, 255 terminal pengangkutan air serta 100 terminal pengangkutan udara,” katanya.

Pada masa sama, Ismail Sabri berkata, seramai 40 pendatang asing tanpa izin (PATI) telah ditahan menerusi Ops Benteng.
“Turut ditahan ialah lima penyeludup, selain tujuh kenderaan darat dan empat bot atau kapal dirampas,” katanya. – K! ONLINE


Jurugambar sambilan miliki video lucah kenalan didenda
Oleh NUZULSHAM SHAMSUDDIN

16 Disember 2020, 4:19 pm
KUALA LUMPUR – Gara-gara memiliki memiliki video lucah kenalan wanitanya di dalam telefon bimbit tahun lalu, seorang jurugambar sambilan didenda RM2,500 oleh Mahkamah Majistret di sini hari ini.
Majistret M. Saravanan menjatuhkan hukuman itu ke atas lelaki berusia 23 tahun itu selepas dia mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh menjalani hukuman penjara tiga bulan, sekiranya dia gagal membayar denda itu.
Mengikut pertuduhan, lelaki itu didakwa memiliki satu video lucah di dalam telefon bimbit miliknya jenis Iphone 6s berwarna kelabu di sebuah rumah di Taman Sri Endah, Cheras di sini pukul 2 pagi pada 2 Oktober 2019.
Berikutan pertuduhan dikemukakan mengikut Seksyen 292 Kanun Keseksaan yang memperuntukkan hukuman penjara maksimum tiga tahun atau denda atau kedua-duanya jika sabit kesalahan.
Terdahulu, Timbalan Pendakwa Raya Lim Chooi Yi memohon hukuman setimpal kerana tindakan tertuduh telah mengaibkan mangsa yang merupakan seorang wanita Perancis.

“Mahkamah perlu mengambil kira video itu telah tersebar di dalam laman web lucah,” katanya.
Bagaimanapun, tertuduh yang tidak diwakili peguam merayu hukuman dan memohon maaf serta menyesal dengan kesalahan itu. -K!ONLINE


MAFI, CAAM rangka peraturan penerbangan dron dalam sektor pertanian
Oleh NOR IDAYU BOSRO

16 Disember 2020, 4:46 pm
PUTRAJAYA – Kementerian Pertanian dan Industri Makanan (MAFI) akan bekerjasama dengan Pihak Berkuasa Penerbangan Awam Malaysia (CAAM) dalam usaha meningkatkan kesedaran dan kepatuhan operator dron sektor pertanian mengenai kepentingan pendaftaran dan tahap keselamatan penggunaan dron di negara ini.
MAFI dalam satu kenyataan berkata, pihaknya mengambil maklum bahawa CAAM sedang merangka satu arahan (directive) khusus bagi sektor pertanian dengan kerjasama kementerian terbabit.
“Sebagai sebuah kementerian yang prihatin tentang kepentingan petani, MAFI akan berbincang dengan pihak CAAM supaya sebarang peraturan yang dikeluarkan tidak akan membebankan para petani.
“Ia terutamanya dari segi kos yang berkaitan agar prosedur dan proses permohonan dan tempoh kelulusan adalah lebih munasabah,” katanya dalam satu kenyataan di sini hari ini.
MAFI berkata, pada masa sama, pihaknya akan memastikan bahawa peraturan dan arahan khusus melalui kerjasamanya dengan CAAM dapat menjamin keselamatan penggunaan dron oleh para petani. -K! ONLINE


UPSI universiti awam pertama bangunkan perpustakaan digital
Oleh LUQMAN RIDHWAN MOHAMED NOR

16 Disember 2020, 4:23 pm
PETALING JAYA – Universiti Pendidikan Sultan Idris (UPSI) menjadi universiti awam pertama di negara ini yang mewujudkan Perpustakaan Digital atau UPSI Digital Library untuk kemudahan penggunanya.
Naib Canselornya, Prof. Datuk Dr. Mohammad Shatar Sabran berkata, inisiatif Ketua Pustakawan Perpustakaan Tuanku Bainun (PTB) UPSI, Siti Sumaizan Ramli itu bertepatan dengan situasi norma baharu sekali gus membantu mahasiswa dalam menjayakan pembelajaran mereka.
“Pandemik Covid-19 yang menyebabkan mahasiswa tidak dapat pulang ke kampus dan meneruskan pengajian secara bersemuka mendorong di Kampus Sultan Azlan Shah di Proton City, Tanjung Malim, Perak.
“Perpustakaan Digital berpusat di Kompleks Akademik, Kampus Sultan Azlan Shah yang baru digunakan tahun lalu bermanfaat untuk kegunaan mahasiswa UPSI di seluruh negara,” katanya dalam satu kenyataan hari ini.
Terdahulu, beliau melancarkan Perpustakaan Digital sebelum bersama-sama dengan pengurusan tertinggi UPSI melawat fasiliti disediakan di ruang yang tidak mempunyai sebarang buku dengan konsep ‘library as a place’.
Hadir sama Timbalan Naib Canselor (Hal Ehwal Pelajar dan Alumni), Prof. Dr. Md. Amin Md. Taff; Pendaftar, Helmi Zaifura Abdul Rahman serta Bendahari, Mohamad Najib Mohamed.

Mohammad Shatar berkata, universiti tersebut mempunyai lebih sejuta bahan digital terutama buku dan jurnal elektronik yang boleh diakses mahasiswa dan staf.
“Saya berharap mahasiswa dapat menggunakan kemudahan yang dibangunkan dengan kos modifikasi sebanyak RM335,000 itu dengan sebaiknya,” katanya. – K! ONLINE


Anak tunggu kepulangan bapa
Oleh OTHMAN YAHAYA

16 Disember 2020, 4:08 pm
SUNGAI PETANI – Anak sulung kepada nelayan yang dikhuatiri lemas selepas bot dinaiki bersama lima rakannya terlanggar sebuah boya berdekatan Jeti Swettenham Pier, George Town di Pulau Pinang pada semalam berharap bapanya ditemui selamat.
Menurut Nur Aina Umairah, 10, dia menantikan kepulangan bapanya, Khairul Azhar Ahmad, 32, dengan selamat.
“Saya tidak mahu hadiah, saya hanya mahu ayah pulang ke pangkuan kami sekeluarga,” katanya ketika ditemui di Pantai Kuala Muda di sini hari ini.
Katanya, dia juga sempat berpesan kepada bapanya supaya pulang awal kerana mahu menyambut hari lahirnya yang ke-10 bersama.
“Harapan dan doa saya adalah ayah ditemui selamat dan pulang ke rumah. Saya mahu sambut hari lahir bersama ayah,” ujarnya sedih. – K! ONLINE


[VIDEO] Pegawai imigresen dituduh rasuah
Oleh MOHD AZLI ADLAN

16 Disember 2020, 3:25 pm
KUALA TERENGGANU – Seorang bekas pegawai Imigresen dihadapkan ke Mahkamah Sesyen di sini hari ini atas 17 pertuduhan menerima suapan bagi mendapatkan pengesahan cap pasport
pada dua tahun lalu.
Tertuduh, Mohd. Khairil Kamaruddin, 29, yang kini merupakan peniaga setelah meletakkan jawatan sebagai penjawat awam pada awal tahun ini mengaku tidak bersalah setelah kesemua pertuduhan dibacakan di hadapan Hakim Jamaluddin Mat.
Berdasarkan kesemua 17 pertuduhan, dia dituduh menerima wang rasuah berjumlah keseluruhan RM63,430 menerusi akaun banknya daripada dua lelaki.
Mohd. Khairil dituduh melakukan perbuatan itu di Bangunan Sultan Iskandar, Johor Bahru antara Mac 2018 danJanuari 2020.
Tertuduh didakwa mengikut Sesyen 165 Kanun Keseksaan yang memperuntukkan hukuman penjara sehingga dua tahun atau denda atau kedua-duanya sekali bagi setiap pertuduhan jika sabit kesalahan.
Kosmo! semalam melaporkan tujuh pegawai Imigresen Johor dihadapkan ke lima mahkamah sesyen berasingan di seluruh negara atas pertuduhan menerima suapan bagi mendapatkan pengesahan cap pasport.

Pada 16 November lalu, Suruhanjaya Pencegahan Rasuah Malaysia (SPRM) dan Jabatan Imigresen berjaya melumpuhkan aktiviti rasuah melibatkan sindiket menyalahgunakan cap keluar dan masuk di pintu utama negara menerusi Ops. Selat. – K! ONLINE


Denda dan dipenjara jika sewakan premis untuk parti liar
16 Disember 2020, 3:15 pm
KUALA LUMPUR – Pihak pengurusan hotel, kondominium dan apartmen berdepan tindakan denda dan penjara sekiranya menyewakan premis mereka bagi tujuan parti liar yang melibatkan penyalahgunaan dadah dan aktiviti tidak bermoral.
Ketua Polis Kuala Lumpur, Datuk Saiful Azly Kamaruddin berkata, pemilik tersebut berdepan tindakan mengikut Seksyen 13(a) Akta Dadah Berbahaya 1952.
“Kita memandang serius gejala parti liar ini dan kali ini bukan mereka yang terlibat saja dikenakan tindakan malah pemilik juga,” katanya pada sidang akhbar di Ibu Pejabat Polis Kontinjen Kuala Lumpur hari ini.
Dalam perkembangan sama, Saiful Azly berkata, pihaknya menahan 67 individu termasuk 22 wanita dalam enam serbuan parti liar berasingan di Dang Wangi dan Wangsa Maju.
Katanya, kesemua mereka berusia 14 hingga 64 tahun itu ditahan dalam serbuan bermula 1 hingga 15 Disember lalu.
“Dalam serbuan itu kita merampas pelbagai jenis dadah termasuk syabu, ketamin, ganja, pil ekstasi dan pil Erimin 5.

“Hasil ujian saringan awal air kencing mendapati semua suspek positif syabu, Amphetamine, ganja dan Benzodiazepine,” ujarnya.
Kes disiasat mengikut Akta Dadah Berbahaya (ADB) 1952, Seksyen 12 (2) dan 15 (1) (a) ADB 1952. – K! ONLINE


Pasangan bercerai ditahan bersama dadah RM2.15 juta
16 Disember 2020, 2:53 pm
KUALA LUMPUR – Kegiatan sepasang suami isteri yang sudah bercerai aktif mengedar dadah di sekitar Lembah Klang terbongkar selepas mereka ditahan dalam dua serbuan berasingan di sebuah kondominium di Cheras di sini pada Isnin lalu.
Dalam serbuan itu, polis berjaya merampas pelbagai jenis dadah bernilai RM2.15 juta.
Ketua Polis Kuala Lumpur, Datuk Saiful Azly Kamaruddin berkata, tangkapan pertama membabitkan seorang lelaki tempatan berusia 66 tahun di tempat letak kereta kondominium berkenaan pukul 5.30 petang.
Katanya, hasil pemeriksaan dilakukan terhadap lelaki berkenaan, pihak polis merampas dadah disyaki jenis ketamin seberat 16.5 gram.
“Hasil soal siasat kita menahan seorang wanita berusia 45 tahun di sebuah unit kondominium berkenaan pada pukul 7.10 malam.
“Pemeriksaan dilakukan di kediaman itu menemui beberapa jenis dadah iaitu ketamin seberat 5,635 gram, serbuk methylenedioxy-methamphetamine (MDMA) seberat 29,032 gram , cecair MDMA seberat 31,350 milimeter,” katanya pada sidang akhbar di Ibu Pejabat Polis Kontinjen Kuala Lumpur.

Turut dirampas, 1,000 pil Erimin 5 serta 1,900 pil ekstasi dalam sebuah kereta Proton Wira.
Menurutnya lagi, kesemua dadah yang dirampas itu dianggarkan bernilai RM2.15 juta dan boleh dibekalkan kepada 39,000 pengguna.
“Dalam serbuan itu juga, kami menyita sebuah kenderaan dianggarkan bernilai RM5,000 serta wang tunai berjumlah RM4,700.
“Siasatan awal mendapati kedua-dua suspek dudah bercerai dan aktif mengedar dadah di sekitar Lembah Klang sejak dua bulan lalu,” ujarnya. – K! ONLINE


Kontraktor buang beduk, al-Quran untuk tolak bencana ditahan
Oleh WAT KAMAL ABAS

16 Disember 2020, 3:58 pm
PARIT BUNTAR – Seorang kontraktor ditahan polis selepas dipercayai melakukan perbuatan khianat dengan membuang beduk dan al-Quran surau ke dalam parit kelmarin.
Ketua Polis Daerah Kerian, Superintendan Mazuki Mat berkata, kejadian tersebut disedari penduduk pada pukul 7.30 pagi apabila pelbagai barangan milik Surau Al-Rahman, Parit Haji Samsuri, Kuala Kurau di sini seperti beduk, tikar dan al-Quran hilang dan dijumpai di parit berhampiran.
“Pemeriksaan lanjut di lokasi kejadian mendapati beduk tersebut telah ditorek dan dikoyakkan sebelum dibuang di parit berhampiran.
“Selain barangan surau, penduduk turut menemui pelbagai barangan milik suspek termasuk plan rumah di dalam parit sama,” katanya ketika dihubungi Kosmo! hari ini.
Tambah Mazuki, polis turut percaya suspek turut membuang racun ke dalam sungai apabila beberapa ekor ikan di dalam parit tersebut timbul dan mati.
“Bertindak laporan yang dibuat penduduk, polis berjaya mengesan dan menahan suspek yang dikenali sebagai Mie yang berusia 43 tahun pada hari sama.

“Berdasarkan maklumat dan siasatan, suspek dikatakan mempunyai masalah mental dan sering berhalusinasi,” katanya.  -K! ONLINE


Kamera badan jadi SOP penguatkuasa MBSA
Oleh ABDUL RAZAK IDRIS

16 Disember 2020, 2:58 pm
SHAH ALAM – Anggota penguat kuasa Majlis Bandaraya Shah Alam (MBSA) telah mengaplikasikan penggunaan kamera badan ketika berada di lapangan untuk rondaan dan operasi khas.
Ketua Bahagian Komunikasi Korporat dan Perhubungan Awam Majlis Bandaraya Shah Alam (MBSA), Shahrin Ahmad berkata, pemakaian kamera itu yang dimulakan sejak Oktober lalu sebagai sebahagian prosedur standard operasi (SOP) inisiatif menjaga integriti dalam mengekang salah laku anggota penguat kuasa dan orang awam.
Katanya, sebanyak 45 unit kamera badan telah disediakan bagi tujuan tersebut.
“Peralatan ini penting untuk merakam kejadian atau insiden luar jangkaan yang berlaku di lapangan melibatkan penguatkuasa MBSA dan orang ramai.
“Pihak MBSA berharap penggunaan peralatan canggih tersebut selain memperkasa integriti turut dapat meningkatkan kecekapan pihaknya dalam melaksanakan sebarang tugasan,”katanya ketika ditemui pemberita di Wisma MBSA hari ini.
Kosmo! sebelum ini melaporkan penguat kuasa MBSA akan dilengkapi kamera badan bagi mengelak dan menangani kes salah laku ketika menjalankan tugas. -K! ONLINE


Agong perkenan darurat di Parlimen Gerik, DUN Bugaya
Oleh NOR IDAYU BOSRO

16 Disember 2020, 4:04 pm
PUTRAJAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memberi perkenan Pengisytiharan Proklamasi Darurat untuk membatalkan tarikh yang ditetapkan untuk Pilihan Raya Parlimen Gerik, Perak dan Pilihan Raya Negeri Dewan Undangan Negeri (DUN) Bugaya, Sabah.
Perdana Menteri, Tan Sri Muhyiddin Yassin berkata, perisytiharan itu adalah berdasarkan Fasal (1) Perkara 150 Perlembagaan Persekutuan bagi membolehkan suatu Ordinan Darurat dimashyurkan di bawah Fasal (2B) Perkara 150.
“Adalah dimaklumkan bahawa saya telah menyembah maklum akan nasihat Jemaah Menteri kepada Seri Paduka Baginda supaya mengisytiharkan darurat bagi Bahagian Pilihan Raya Parlimen (P.054) Gerik, Perak dan Bahagian Pilihan Raya Negeri (N.66) Bugaya, Sabah.
“Seri Paduka Baginda telah berkenan untuk mengisytiharkan darurat bagi kedua-dua PRK tersebut berpuas hati bahawa adanya keperluan Pengisytiharan Proklamasi Darurat berdasarkan Fasal (1) Perkara 150 Perlembagaan Persekutuan,” katanya dalam satu kenyataan di sini hari ini.
Kosmo pada 19 November lalu melaporkan Seri Paduka Baginda memberi perkenan Pengisytiharan Proklamasi Darurat untuk membatalkan tarikh yang ditetapkan untuk PRK Batu Sapi, Sabah. – K! ONLINE


“Pakai lampin ke tu?” – Penampilan Wany Hasrita dan Aina Abdul dikritik
Oleh MOHAMMAD SHAHEMY AZMI

16 Disember 2020, 4:11 pm
PETALING JAYA – Busana yang digayakan oleh penyanyi Aina Abdul dan Wany Hasrita pada episod ketiga Separuh Akhir Muzik-Muzik (SFMM35) malam tadi menjadi bahan usikan dan kecaman netizen sehingga trending dalam Twitter.
Semalam, Wany Hasrita menggayakan gaun berwarna merah jambu oleh pereka fesyen Behati dengan gaya tudung ‘aneh’ seakan-akan pakaian mandi Muslimah iaitu burkini.
Malah, ada komen-komen nakal turut menyamakan gaya tudung tersebut tidak ubah seperti lampin.
Usikan oleh netizen juga turut mengatakan bahawa padanan gaun merah jambu dengan tudung berwarna putih yang digayakan oleh penyanyi berusia 27 tahun itu tidak ubah seperti kuih apam dan putik kapas.
“Sakit hati, sakit mata tengok fesyen Wany,” ujar seorang pengguna Twitter.
“Wany Hasrita pakai lampin ke atas kepala,” usik seorang lagi pengguna laman sosial tersebut.

Sementara itu, penyanyi Aina Abdul juga tidak terlepas daripada dikecam dan dikritik netizen dengan mengatakan bahawa busana dan imej yang dibawanya semasa menyanyikan lagu Semalam tidak ubah seperti seorang biarawati (nun).
Lebih ‘pedas’ apabila ada dalam kalangan netizen menyamakan imej penyanyi itu sama seperti watak Valak dalam filem seram, The Conjuring.
“Inspirasi watak The Nun ke?” ujar seorang netizen.
Walaupun penampilan kedua-dua penyanyi itu dikecam, lagu dendangan mereka masing-masing Semalam dan Belenggu Rindu (Wany duet bersama Datuk Jamal Abdillah) layak untuk bertanding di Anugerah Juara Lagu ke-35 (AJL35) yang dijadualkan bakal berlangsung pada Februari 2021. – K!ONLINE


Logo KDA FC diperkenal
Oleh KOSMO!

16 Disember 2020, 3:28 pm
Oleh MOHD RAFIE AZIMI
ALOR SETAR – Legasi ditinggalkan bapa pembangunan bola sepak Kedah, Allahyarham Datuk Ahmad Basri Akil dilihat kembali menyinari pasukan bola sepak negeri ini apabila logo Kedah Darul Aman (KDA) FC yang diumumkan hari ini, mirip logo ciptaan legenda itu.
Menurut Menteri Besar Kedah, Muhammad Sanusi Md. Nor, logo baharu yang diperkenalkannya itu adalah hasil ciptaan penyokong pasukan hijau kuning yang dipilih daripada 900 penyertaan diterima Persatuan Bola Sepak Kedah (KFA) sebelum ini.
“Logo ini telah melalui peringkat tapisan oleh beberapa jawatan kuasa terlibat. Penciptanya yang dikenali dengan nama ‘Ku Basri’ akan menerima hadiah berjumlah RM5,000 seperti dijanjikan sebelum ini.
“Dalam isu pemilihan logo ini, sudah tentu kita tidak dapat memuaskan hati semua pihak. Namun kita telah melaksanakan pemilihan dan jawatan kuasa bersetuju bahawa logo ini adalah yang terbaik,” katanya.
Beliau yang juga Presiden KFA memperkenalkan logo tersebut pada sidang akhbar selepas mempengerusikan mesyuarat Exco di Wisma Darul Aman di sini hari ini.-K! ONLINE


Wanita ditemui mati tergantung dalam rumah
Oleh BAHRUDDIN HATTA

16 Disember 2020, 3:19 pm
MACHANG – Seorang wanita ditemui mati dipercayai dalam keadaan tergantung di dalam sebuah rumah di Kampung Dusun Buruk, Temangan di sini malam kelmarin.
Mayat mangsa dijumpai oleh bekas suaminya yang berusia 50 tahun kira-kira pukul 11 malam sewaktu dia datang untuk menghantar makanan ke rumah berkenaan.
Ketua Polis Daerah Machang, Deputi Superintendan Ganti Jimmy berkata, siasatan di lokasi kejadian mendapati, ada kesan lilitan tali pada bahagian leher mangsa yang berusia 34 tahun dipercayai telah menggantung diri dengan menggunakan tali.
Katanya, sewaktu bekas suami tiba di rumah berkenaan untuk menghantar makanan, lelaki itu melihat mangsa berada dalam keadaan tergantung dan tiada pergerakan.
“Bekas suami mangsa telah menggunakan gunting untuk memotong tali sebelum menurunkan mayat wanita itu.
“Sewaktu polis tiba di lokasi kejadian, mayat wanita itu sudah terbaring di atas lantai bahagian dapur rumah berhampiran pintu keluar dan sudah meninggal dunia,” katanya ketika dihubungi Kosmo! hari ini. -K! ONLINE


Remaja maut lemas di kawasan air terjun
Oleh MUHAMAD TARMIZE MOHD NOR

16 Disember 2020, 12:38 pm
LARUT – Mayat seorang remaja lelaki yang dikhuatiri lemas selepas tergelincir dari atas batu ketika mandi di kawasan air terjun Kampung Air Hitam di sini semalam berjaya ditemui dan dikeluarkan pasukan mencari dan menyelamat pagi tadi.
Mayat mangsa, Mohd. Izwan Shah Fazli, 18, berjaya dikeluarkan pasukan penyelamat pada pukul 7.25 pagi.
Dalam kejadian kira-kira pada pukul 5.30 petang semalam, mangsa, Mohd. Izwan Shah Fazli, 18, dipercayai lemas ketika mandi di kawasan tersebut bersama empat rakan.
Ketua Balai Bomba dan Penyelamat Batu Kurau, Mohamad Hisham Osman berkata, pihaknya menerima panggilan kecemasan mengenai kejadian lemas tersebut pada pukul 5.58 petang sebelum sepasukan anggota bergegas ke tempat kejadian.
“Operasi mencari dan menyelamat mangsa agak sukar memandangkan aliran air yang deras akibat hujan.
“Mayat mangsa akhirnya ditemui tersepit di celahan batu dengan kedalaman tiga meter pada pukul 7.25 pagi sebelum dinaikkan ke tebing dan diserahkan kepada pihak polis,” katanya ketika dihubungi Kosmo! di sini tadi.

Operasi tamat sepenuhnya pada pukul 8.24 pagi. -K! ONLINE


Unjuran hasil cukai pendapatan 2021 realistik
Oleh ZULKIFLI MANZOR

16 Disember 2020, 12:45 pm
PETALING JAYA – Unjuran hasil cukai pendapatan individu sebanyak RM42 bilion dan cukai pendapatan korporat RM65 bilion dibuat berdasarkan jangkaan pasaran semasa tahun 2021.
Timbalan Menteri Kewangan II, Mohd. Shahar Abdullah berkata, unjuran oleh kerajaan itu bukan sesuatu yang tidak realistik atau terlalu optimis.
“Kita mengunjurkan kadar pekerjaan adalah tinggi bagi tahun depan sebanyak 1.8 peratus dan kadar pengangguran menurun daripada 4.2 kepada 3.5 peratus.
“Perkara-perkara ini yang kita ambil kira dalam menentukan banjaran baru cukai sebanyak 30 peratus bagi cukai pendapatan,” katanya pada persidangan Dewan Rakyat hari ini.
Beliau menjawab soalan Wong Chen (PKR-Subang) sama ada Menteri Kewangan akan menyemak semula semula unjuran hasil cukai pendapatan 2021 yang didakwa tidak realistik. -K! ONLINE


Orang Asli cekik isteri kini stabil di hospital
Oleh ROHANA MOHD. NAWI

16 Disember 2020, 1:45 pm
KOTA BHARU – Seorang lelaki Orang Asli suku kaum Temiar yang bertindak di luar batasan apabila sanggup mencekik isterinya sampai mati berada dalam keadaan stabil selepas meminum racun rumput pada Ahad lalu.
Pemangku Ketua Polis Daerah Gua Musang, Deputi Suprintendan Sik Phoon Soo berkata, suspek yang berusia 40 tahun itu bertindak sedemikian kerana cuba untuk menamatkan riwayat hidupnya kini sedang menerima rawatan di Hospital Sultan Ismail Petra, Kuala Krai.
Katanya, sewaktu menerima rawatan, suspek telah ditahan reman selama seminggu bermula kelmarin hingga Ahad ini.
“Selain itu, kita turut merampas bekas yang digunakan untuk mengisi racun rumput yang diminum suspek ketika cuba membunuh diri.
“Siasatan lanjut masih dijalankan untuk mengetahui motif sebenar kejadian itu,”katanya ketika dihubungi Kosmo! hari ini.
Phoon Soo berkata, kes disiasat mengikut Seksyen 302 Kanun Keseksaan kerana membunuh.

Akhbar Kosmo! hari ini melaporkan, suspek bertindakn mencekik isterinya sampai mati hanya kerana mempercayai fitnah pasangannya mempunyai hubungan sulit dengan lelaki lain di Kampung Liak, Pos Brooke di Gua Musang pada Ahad lalu. -K! ONLINE


Kehilangan besar buat warga Angkasa dan negara
Oleh AHMAD SHAHERMAN SHAMSURI

16 Disember 2020, 12:43 pm
PETALING JAYA – Angkatan Koperasi Kebangsaan Malaysia Berhad (Angkasa) menyifatkan pemergian Profesor Diraja Ungku Abdul Aziz Ungku Abdul Hamid semalam adalah kehilangan besar buat negara khususnya kepada warga koperasi.
Presiden Angkasa, Datuk Abdul Fattah Abdullah berkata, Allahyarham yang lebih mesra dengan panggilan “Pak Ungku” merupakan pengasas dan mantan Yang Dipertua Angkasa bermula 12 Mei 1971 sehingga 7 Januari 2009.
Menurutnya, Pak Ungku merupakan negarawan yang amat disegani dan telah menyumbang jasa dan bakti dalam bidang pendidikan dan ekonomi terutamanya dalam memperkasa ekonomi institusi agama islam.
Jelas Abdul Fattah, Allahyarham merupakan tokoh yang mengasaskan Angkasa menerusi Kongres Kerjasama Se-Malaysia pada tahun 1966 dan Kongres Kerjasama Se-Malaysia Kedua pada 1971.
“Beliau juga mencetuskan idea menubuhkan koperasi sekolah pada tahun 1968 untuk membudayakan aktiviti keusahawanan dalam kalangan generasi muda sehingga koperasi sekolah menjadi model perniagaan yang menjadi rujukan gerakan koperasi antarabangsa.
“Pemergian beliau merupakan satu kehilangan besar buat negara khususnya kepada warga koperasi atas sumbangan berterusannya menabur tenaga dan bakti dalam menanam benih semangat berkoperasi dikalangan rakyat,”katanya dalam satu kenyataan di sini hari ini. -K! ONLINE


Nelayan hilang selepas terlanggar boya
Oleh NOOR HASLIZA NUSI

16 Disember 2020, 1:48 pm
GEORGE TOWN – Maritim Malaysia (APMM) negeri mengaktifkan operasi mencari dan menyelamat (SAR) seorang nelayan yang dikhuatiri lemas selepas bot yang dinaiki bersama lima rakannya terlanggar sebuah boya berdekatan Jeti Swettenham Pier di sini petang semalam.
Mangsa, Khairul Azhar Mohamad, 32, yang berasal dari Kuala Muda, Kedah itu dikatakan terjatuh dipercayai ketika melakukan kerja-kerja memukat di atas bot berkenaan kira-kira pukul 1.50 petang semalam.
Pengarah Maritim Negeri, Kepten Maritim Abd. Razak Mohamed berkata, Pusat Operasi Maritim Pulau Pinang menerima laporan daripada tekong sebuah bot nelayan kelas A berhubung kehilangan seorang kru bot pada pukul 2.20 petang semalam.
Menurutnya, mangsa yang kali terakhir dilihat memakai baju berwarna biru tanpa jaket keselamatan itu dilaporkan terjatuh selepas pelanggaran berlaku.
“Menerusi maklumat yang diterima daripada tekong, bot yang dinaikinya bersama lima kru telah terlanggar boya menyebabkan sebahagian bot tersebut pecah dan hampir karam.
“Empat kru telah tercampak ke laut manakala tekong dan seorang kru lagi masih di atas bot yang hampir karam sebelum kedua-dua mereka diselamatkan nelayan berhampiran.

“Dalam kejadian itu, tiga daripada kru yang tercampak ke laut itu berjaya diselamatkan bot nelayan manakala seorang mangsa (Khairul Azhar) dilaporkan hilang di bawa arus,” katanya dalam satu kenyataan di sini tadi.
Tambahnya, operasi SAR turut mendapat kerjasama pasukan bomba, polis marin dan Angkatan Pertahanan Awam Malaysia (APM) serta dibantu oleh Persatuan Nelayan Kuala Muda, Kedah. – K! ONLINE


[VIDEO] Pegawai Perangkawan mengaku tidak bersalah
Oleh MOHD YUNUS YAKKUB

16 Disember 2020, 1:51 pm
SHAH ALAM – Seorang pegawai perangkawan di Jabatan Perangkaan Selangor mengaku tidak bersalah di Mahkamah Sesyen hari ini atas 43 pertuduhan mendapatkan suapan bagi projek pembekalan kontrak dan meluluskan tuntutan perjalanan palsu dengan nilai keseluruhan RM32,751.20, tahun lalu.
Tertuduh, Noor Azlin Jaafar, 37, membuat pengakuan tersebut selepas kesemua pertuduhan dibacakan dalam tempoh hampir sejam di hadapan Hakim Rozilah Salleh.
Ibu tunggal kepada dua anak kembar itu didakwa atas lima pertuduhan mendapatkan suapan bernilai RM18,731.20 bagi lima projek pembekalan kontrak kepada tiga buah syarikat termasuk satu daripadanya milik saudara lelakinya.
Projek pembekalan tersebut melibatkan perkhidmatan mencetak dan merekabentuk seperti dokumen survey perdagangan edaran 2019, buku nota bagi kegunaan program dan responden projek WRC 2019, Non-Woven Beg, borang perdagangan serta borang selidik survey guna tengan dan gaji upah.
Tertuduh yang berjawatan Gred E44 juga didakwa 38 pertuduhan mendapatkan suapan bagi meluluskan tuntutan palsu perjalanan dalam negeri bernilai RM14,020 untuk lima kakitangannya berusia 31 hingga 40.
Kesemua perbuatan itu dilakukan Noor Azlin di tempat kerjanya di Jabatan Perangkaan Selangor bermula Mac hingga Disember 2019. -K! ONLINE


Bekas setiausaha Mat Sabu pertimbang kemuka representasi
Oleh NUZULSHAM SHAMSUDDIN

16 Disember 2020, 12:49 pm
KUALA LUMPUR – Pihak pembelaan dalam kes bekas setiausaha bekas Menteri Pertahanan, Mohamad Sabu atau Mat Sabu yang didakwa atas lima pertuduhan meminta dan menerima rasuah RM6.35 juta akan mempertimbangkan mengemukakan representasi kepada Jabatan Peguam Negara bagi menyemak semula pertuduhan itu.
Perkara itu dimaklumkan peguam Ariff Azami Hussein yang mewakili tertuduh Mohd. Azhar Che Mat Dali ,49, ketika sebutan semula kes di hadapan Hakim Rozina Ayob di Mahkamah Sesyen di sini hari ini.
Menurut Ariff Azami, hari ini pihaknya baru menerima beberapa dokumen berkaitan kes daripada pendakwaan.
“Berdasarkan dokumen ini kami boleh majukan untuk mengemukan representasi, jadi kami akan mengemukakannya,” katanya.
Terdahulu semasa prosiding, Timbalan Pendakwa Raya daripada Suruhanjaya Pencegahan Rasuah Malaysia (SPRM) Natrah Fareha Rahmat berkata setakat ini kira-kira 30 dokumen yang antaranya berkaitan kontrak projek belum diserahkan kerana perlu diperhalusi.
“Justeru kami pohon keseluruhan dokumen diserahkan kepada pihak pembelaan dalam tempoh sebulan,” katanya.

Hakim Rozina kemudian menetapkan 11 Januari 2021 untuk sebutan bagi serahan dokumen tersebut.
Pada 15 Oktober lalu, Mohd. Azhar mengaku tidak bersalah atas lima pertuduhan itu selepas kesemua pertuduhan dibacakan di hadapan Hakim Azura Alwi. -K! ONLINE


Tiada pelepasan cukai untuk ujian calitan Covid-19
Oleh ZULKIFLI MANZOR

16 Disember 2020, 2:00 pm
PETALING JAYA – Ujian calitan Covid-19 tidak termasuk dalam skop pelepasan cukai bagi perbelanjaan rawatan perubatan pada tahun depan.
Timbalan Menteri Kewangan II, Mohd. Shahar Abdullah berkata, ujian calitan Covid-19 di fasiliti Kementerian Kesihatan Malaysia (KKM) bagaimanapun adalah percuma.
“Ujian calitan Covid-19 tidak termasuk dalam pelepasan, tetapi sekiranya individu bergejala membuat ujian di fasiliti KKM, ia percuma,” katanya pada sidang Dewan Rakyat hari ini.
Beliau menjawab soalan Chan Ming Kai (PKR-Alor Setar) sama ada ujian calitan Covid-19 akan turut mendapat pelepasan cukai.
Menteri Kewangan, Tengku Datuk Seri Zafrul Abdul Aziz sebelum ini mengumumkan kerajaan bersetuju meluaskan skop pelepasan cukai bagi perbelanjaan rawatan perubatan meliputi perbelanjaan vaksinasi Covid-19.
Beliau ketika mengumumkan perkara itu dalam pembentangan Belanjawan 2021 pada 6 November lalu dipetik berkata, pelepasan cukai tersebut ke atas perbelanjaan vaksinasi bagi diri sendiri, pasangan dan anak-anak terhad kepada RM1,000. – K! ONLINE


Sembilan polis KL diberkas terlibat salah laku jenayah
16 Disember 2020, 1:57 pm
KUALA LUMPUR – Seramai sembilan anggota polis Kontinjen Kuala Lumpur (KL) diberkas atas pelbagai salah laku jenayah.
Kesemua mereka berusia 29 hingga 58 tahun diberkas dalam beberapa siri tangkapan bermula 25 November hingga 8 Disember lalu.
Ketua Polis Kuala Lumpur, Datuk Saiful Azly Kamaruddin berkata, tangkapan ke atas anggota polis itu dibuat selepas pihaknya menerima laporan berhubung salah laku jenayah mereka.
“Antara salah laku yang dilakukan termasuk pemerasan, ugutan jenayah dan terlibat dalam sindiket penglibatan dadah.
“Selain itu, seorang daripada sembilan suspek itu didapati tidak hadir tugas selama 24 hari berturut-turut dan dikenakan tindakan mengikut Seksyen 86 Akta Polis 1967 iaitu pembolosan,” katanya pada sidang akhbar di Ibu Pejabat Polis Kontinjen Kuala Lumpur hari ini.
Menurutnya lagi, kesemua suspek sudah dituduh di mahkamah baru-baru ini.

“Kita minta orang ramai yang mempunyai maklumat berkaitan jenayah boleh menyalurkan dengan menghubungi hotline Polis Kuala Lumpur di talian 03 2115 9999,” ujarnya. – K! ONLINE


KPT tubuh jawatankuasa perhalusi cadangan penubuhan Universiti Quran
Oleh LUQMAN RIDHWAN MOHAMED NOR

16 Disember 2020, 2:48 pm
PETALING JAYA – Kementerian Pengajian Tinggi (KPT) akan menubuhkan jawatankuasa bagi membincangkan dan memperhalusi cadangan penubuhan Universiti al-Quran.
Menteri Pengajian Tinggi, Datuk Seri Dr. Noraini Ahmad berkata, usul tersebut ada dibangkitkan oleh Ahli-Ahli Parlimen semalam ketika penggulungan Belanjawan 2021.
Ujarnya, pihaknya juga telah mengadakan pertemuan dengan pihak berkaitan bagi membincangkan perkara berkenaan.
“Saya dan pengurusan KPT hari ini telah mengadakan perbincangan awal dengan Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad al-Bakri berhubung cadangan penubuhan Universiti al-Quran,” katanya.
Beliau berkata demikian menerusi satu kenyataan di laman Facebook hari ini. – K! ONLINE


Dua lelaki gagal pindahkan 800 batang kayu jaras
Oleh ZAKI SALLEH

17 Disember 2020, 9:14 pm
IPOH – Jabatan Perhutanan Negeri Perak berjaya menggagalkan cubaan membawa keluar 800 batang kayu jaras tanpa kebenaran dari Hutan Simpan Paya Laut Matang dalam satu operasi hari ini.
Dua buah bot bersama dua orang pemandu lelaki termasuk seorang warga Indonesia dalam lingkungan usia 30-an itu ditahan kira-kira pukul 3.10 pagi.
Pengarahnya, Datuk Mohamed Zin Yusop, berkata, kejayaan hasil intipan penguat kuasa jabatan itu yang menerima maklumat risikan berhubung aktiviti pengeluaran kayu bakau tanpa kebenaran.
Menurut beliau, rondaan tersebut dilakukan penguat kuasa Pejabat Renjer Kuala Sepetang di sekitar Hutan Paya Laut Matang dan Hutan Simpan Pulau Singga Besar berpandukan maklumat risikan.
“Hasil operasi tersebut, kita berjaya menahan dua bot berisi sebanyak 800 batang kayu jaras bakau dengan dua orang pemandu bot.
“Semakan mendapati kedua-dua pemandu bot gagal mengemukakan dokumen pas pemindah atau apa-apa dokumen yang sah dari Jabatan Perhutanan Negeri Perak,” katanya dalam satu kenyataan di sini hari ini.

Susulan itu kedua-dua bot berkenaan bersama pemandunya ditahan untuk pemeriksaaan.
Pemandu bot warga tempatan itu bagaimana pun dilepaskan atas jaminan polis manakala lelaki Indonesia terbabit dihantar ke Depo Tahanan Imigresen Taiping untuk siasatan lanjut.
Mohamad Zin berkata, nilai rampasan pula dianggarkan berjumlah RM150,000 termasuk dua tongkang yang disita manakala siasatan dibuat mengikut Akta Perhutanan Negara 1984.
“Hukuman denda sehingga RM500,000 dan penjara boleh dikenakan jika sabit kesalahan,” ujarnya.


“Saya hendak jalan jauh, jauh tok” – arwah cucu
Oleh DIYANATUL ATIQAH ZAKARYA

17 Disember 2020, 11:26 pm
Jenazah tiga beradik, selamat disemadikan di dalam satu kubur di Tanah Perkuburan Islam Kampung Sungai Putat, di sini sebentar tadi.
MELAKA – “Saya memang dapat rasa sesuatu sebelum kejadian (kemalangan maut) ini terjadi kerana salah seorang cucu saya, Lutfi (Muhammad Lutfi Hakim) tiba-tiba bersungguh mahu bersarapan dengan saya dan berkata dia hendak jalan jauh.. jauh tok,” kata Mohamad Ahad, 67.
Muhammad Lutfi, 3, maut bersama-sama abangnya, Muhammad Adam Hakimi Muhammad Alhafiz, 7, dan adiknya Muhammad Affan Hafiy yang berusia setahun.
Ketiga-tiga beradik itu meninggal dunia selepas kereta dipandu ibu mereka, Nur Aimi Nadiah Abdul Rahim, 27, melanggar belakang sebuah treler di Kilometer 272.5 Lebuh Raya Utara-Selatan arah utara berhampiran Taman Rekrasi Gunung Lang, dekat Ipoh, Perak semalam.
Menurut Mohamad, sehari sebelum kejadian, cucunya itu beriya-beriya mengajaknya bersarapan bersama sebelum bertolak dari rumahnya di Taman Seri Jati, Batu Berendam untuk ke Pulau Pinang bersama ibunya.
“Ketika sedang bersarapan dia datang kepada saya dan beritahu mahu minum bersama saya kerana hendak jalan jauh, jauh tok” katanya berulang kali dan ketika itulah saya mula berasa sesuatu.
“Saya masih teringat lambaian cucu-cucu saya dari dalam kereta ketika mereka mahu bertolak kira-kira pukul 11.30 pagi,” katanya yang tidak dapat menyeka air mata ketika ditemui dirumahnya di Taman Seri Jati, Batu Berendam, di sini hari ini.

Dalam kemalangan kira-kira pukul 3 petang itu, ibu mereka, Nur Aimi bagaimanapun terselamat, namun mengalami kecederaan parah dan dirawat di Unit Rawatan Rapi (ICU) Hospital Raja Permaisuri Bainun, Ipoh, Perak.
Mengulas lanjut, Mohamad berkata, dia hanya mengetahui mengenai kemalangan itu selepas anaknya, Muhammad Alhafiz, 29, menerima panggilan daripada pihak hospital memaklumkan isteri dan anak-anaknya terlibat kemalangan dan berada di ICU.
“Bagaimanapun, ketika menonton berita di televisyen pada pukul 8 malam, kami sekeluarga terkejut apabila mendapat tahu kesemua tiga beradik itu sudah tiada,” katanya.
Jelasnya, ketiga-tiga beradik itu duduk bersamanya hampir dua bulan dan pertama kali diambil ibu mereka selepas kira-kira dua bulan menantunya itu bekerja di Pulau Pinang.


PM, Anwar lawat Tun Rahah
Oleh MOHD RASDAN AHMAD

17 Disember 2020, 10:41 pm
PETALING JAYA – Perdana Menteri, Tan Sri Muhyidin Yassin sempat meluangkan masa menziarahi ibu kepada bekas Perdana Menteri, Datuk Seri Najib Tun Razak, Tun Rahah Mohamed Noah di Pusat Perubatan Prince Court Kuala Lumpur petang tadi.
Dalam hantaran beliau di laman Facebook, Muhyiddin turut berdoa agar balu kepada Perdana Menteri kedua, Tun Abdul Razak itu diberi kesembuhan.
“Sama-samalah kita berdoa ke hadrat Allah SWT agar Tun Rahah yang merupakan balu Perdana Menteri kedua Allahyarham Tun Abdul Razak diberi kesembuhan dan dipermudahkan urusan rawatan,” katanya hari ini.
Turut meluangkan masa melawat Tun Rahah adalah Ketua Pembangkang yang juga Presiden Parti Keadilan Rakyat (PKR), Datuk Seri Anwar Ibrahim.
Sementara itu, Najib melalui statusnya di Facebook merakam ucapan terima kasih kepada Muhyiddin, Anwar serta para pemimpin lain atas kesudian menziarahi bonda beliau.
“Bonda kurang sihat. Ramai yang datang menziarahi bonda di hospital.

“Saya minta saudara-saudari tolong doakan agar bonda diberi kekuatan dan sembuh. Ini tempoh yang amat sukar dan merisaukan kami sekeluarga, ” jelas beliau. – K! ONLINE.


Mira Filzah tercalon 100 Wanita Tercantik 2020 media antarabangsa
Oleh MOHD. HAIKAL ISA

17 Disember 2020, 11:34 pm
PETALING JAYA – Pelakon dan pengacara, Mira Filzah menerima pencalonan sebagai 100 Wanita Tercantik 2020 oleh media bebas antarabangsa, TC Candler.
Menariknya, Mira atau nama sebenarnya, Nur Amirah Filzah Badioezaman merupakan antara figura bertudung yang menerima pencalonan tersebut.
Seorang lagi selebriti bertudung yang menerima pencalonan merupakan selebriti media sosial kelahiran Magribi bernama Ihssane Benalluch.
Mira, 27, menerima pencalonan bersama bintang antarabangsa popular lain seperti Billie Eilish, Millie Bobby Brown, Kerry Washington dan Bella Hadid.
Pengumuman tersebut yang diumumkan menerusi Instagram rasmi TC Candler menerima lebih 15 ribu tanda like yang rata-rata memberi sokongan buat selebriti kelahiran Malaysia itu.
Terdahulu, pelakon Fattah Amin menerima pencalonan 100 Lelaki Paling Kacak 2020 yang turut dianjurkan TC Candler. – K! ONLINE


Toyota GR Yaris kini di Malaysia dengan harga RM299,000
Oleh AFIFI HAFIZ MOHD NOR

17 Disember 2020, 10:16 pm
PETALING JAYA – UMW Toyota Motor Sdn. Bhd. (UMWT) telah melancarkan unit terhad model GR Yaris dengan unit terhad Performance Pack Edition untuk pasaran negara ini.
Menurut Presidennya, Ravindran K, GR Yaris akan memperluaskan lagi rangkaian kenderaan Toyota Gazoo Racing (GR) di Malaysia.
Katanya, tawaran yang diberikan untuk pelanggan mempunyai lebih variasi pilihan untuk memiliki model berprestasi keluaran Toyota.
“ Ia sebuah kereta yang telah menarik banyak perhatian dan pujian diseluruh dunia, menetapkan penanda aras baru bukan sahaja untuk kenderaan dalam segmennya, tetapi juga dengan cara ia dibina.
“Kami sangat teruja dan gembira untuk memperkenalkan GR Yaris di Malaysia,” katanya ketika majlis pelancaran secara langsung di saluran Youtube toyotamy.
Tambahnya, GR Yaris ditawarkan dalam tiga warna istimewa seperti Platinum White Pear, Emotional Red2 dan Precious Black.

“Dengan harga RM299,000 (tidak termasuk cukai jalan dan insurans komprehensif) hanya GR Yaris Performance Pack Edition dengan unit terhad akan dijual di Malaysia dan setiap satunya akan didatangkan dengan plat nombor istimewa eksklusif,” tambahnya
GR Yaris menggunakan enjin 1.6 liter turbo dengan transmisi manual enam kelajuan. Kombinasi itu memberikan kuasa maksimum 261PS pada 6,500rpm dan tork maksimum 360Nm pada 3,000 hingga 4,600rpm.
Sementara itu dalam majlis yang sama, UMWT turut melancarkan Toyota VIos dengan varian GR-S yang menggunakan enjin 1.5 liter dan transmisi automatik 10 kelajuan pada harga RM97, 500.-K! ONLINE


Undur diri tugas hos AME2020, siapa ganti Alif Satar?
Oleh MOHD. HAIKAL ISA

17 Disember 2020, 10:33 pm
Aliff Satar
PETALING JAYA – Walaupun sudah pulih daripada virus Covid-19, pengacara dan penyanyi, Alif Satar mengambil keputusan mengundurkan diri daripada mengacarakan Anugerah MeleTOP Era 2020 (AME2020) yang akan berlangsung Ahad ini.
AME2020 melalui satu kenyataan di Instagram rasminya, memaklumkan perkara tersebut dan pihaknya serta Alif sendiri telah mencapai kata putus sekali gus mengumumkan pengunduran artis berbakat besar itu sebagai pengacara.
“Awal tahun ini, kami telah mengumumkan Alif Satar sebagai pengacara bersama Nabil dan Jihan. Susulan berita bahawa Alif positif Covid-19, fokus kami yang utama adalah untuk melihat Alif pulih seperti sedia kala agar dapat kembali ke pangkuan keluarga tercinta dengan segera.
“Walaupun Alif kini telah pulih, kami masih mengambil berat akan tahap kesihatannya memandangkan peranan sebagai hos acara siaran langsung memerlukan kerahan tenaga yang banyak dan raptai siang malam yang sedikit sebanyak akan memberi tekanan mental dan fizikal.
Menurut kenyataan berkenaan lagi, Pihak MeleTOP dan Era juga mengalu-alukan cadangan orang ramai sebagai hos ketiga.
“Pihak kami sedang berusaha untuk mencari pengganti dan Insya-Allah kami akan umumkan hos baharu pukul 8 pagi esok di Era dalam segmen Johara Pagi Era.

“Walaubagaimanapun, jangan risau, Alif tetap akan memainkan peranan dalam AME2020,” tulis kenyataan itu.
Dalam pada itu, Alif atau nama sebenarnya, Muhammad Alif Mohd. Satar berkongsi sebuah video penyembelihan dua ekor kambing biri-biri sebagai tanda syukur atas kurniaan kesihatan dan rezeki pada tahun yang cukup mencabar buat dirinya.
“Saya telah diuji dengan bermacam dugaan. Beberapa bulan kebelakangan ini, memang cukup mencabar tetapi Alhamdulillah. Allah masih kurniakan rezeki dan kebahagian.
“Semoga ini (penyembelihan biri-biri) menjadi ubat buat segala penyakit dan dihindari dari segala bahaya,” luahnya menerusi Instagram.
22 November lalu, Alif mendedahkan dirinya positif Covid-19 dua hari selepas bertanding dalam Separuh Akhir Muzik-Muzik ke-35 (SFMM35) episod pertama yang berlangsung di Sri Pentas 2, Shah Alam, Selangor.
Selepas 12 hari mendapatkan rawatan dan menjalani kuarantin di Hospital Melaka, Alif akhirnya disahkan bebas daripada virus Covid-19 4 Disember lalu. – K! ONLINE


JPJ keluar sembilan saman, operasi khas institut memandu
Oleh ZAKKINA WATI AHMAD TARMIZI

17 Disember 2020, 10:23 pm
SEREMBAN – Sebanyak sembilan notis saman dikeluarkan oleh Jabatan Pengangkutan Jalan (JPJ) Negeri Sembilan dalam operasi khas institut memandu (OKIM) di daerah ini dan Port Dickson bermula 14 Disember lalu sehingga semalam.
Antara kesalahan yang dilakukan adalah pemegang Sijil Pengajar Institut Memandu (SPIM) iaitu pengajar meninggalkan calon tanpa pengawasan, gagal menyimpan rekod belajar memandu (SM4) serta tidak menyelenggara kenderaan dengan baik.
“Antara kenderaan yang diperiksa dalam operasi ini adalah 66 buah motokar, 32 buah motosikal dan dua buah lori. Jumlah kenderaan yang diambil tindakan adalah sebanyak tujuh buah dan sembilan notis saman dikeluarkan.
“Penguatkuasaan ini dilaksanakan di tujuh buah institut latihan memandu di daerah Seremban dan Port Dickson,” kata JPJ Negeri Sembilan menerusi akaun Facebook mereka hari ini.
Tambahnya, sebanyak 17 anggota Unit Operasi JPJ Seremban terlibat dalam operasi berkenaan.
“Tujuan operasi ini dilakukan adalah untuk memastikan semua institut latihan memandu sentiasa mematuhi aspek pengajaran dan pembelajaran yang telah ditetapkan serta aspek teknikal kenderaan ujian agar sentiasa dalam keadaan baik.

“Tindakan penguatkuasaan akan diteruskan daripada semasa ke semasa bagi memastikan pengajar dan pengusaha institut memandu mematuhi peraturan-peraturan yang telah ditetapkan dalam peruntukan undang-undang,” katanya. -K! ONLINE


Tiga beradik selamat disemadikan di Melaka
Oleh DIYANATUL ATIQAH ZAKARYA

17 Disember 2020, 11:19 pm
Orang ramai dan ahli keluarga memenuhi Tanah Perkuburan Islam Kampung Sungai Putat bagi menguruskan majlis pengkebumian jenazah tiga beradik.
MELAKA – Suasana pilu menyelubungi pengebumian jenazah tiga anak syurga yang terlibat dalam kemalangan di Kilometer 272.5 Lebuh Raya Utara-Selatan arah utara berhampiran Taman Rekreasi Gunung Lang semalam.
Jenazah Muhammad Adam Hakimi Muhammad Alhafiz, 7, dan dua adiknya, Muhammad Lutfi Hakim, 3, Muhammad Affan Hafiy berusia setahun, selamat disemadikan di dalam satu liang lahad di Tanah Perkuburan Islam Kampung Sungai Putat, di sini sebentar tadi.
Jenazah ketiga-tiga beradik itu tiba dari Hospital Raja Permaisuri Bainun (HRPB), Ipoh, Perak di kediaman ayah mereka di Taman Seri Jati, Batu Berendam di sini kira-kira pukul 10 malam.
Solat jenazah kemudian dilaksanakan oleh ahli keluarga dan sanak saudara di kediaman tersebut sebelum di bawa ke tanah perkuburan yang terletak kira-kira 500 meter.
Ayah mangsa, Muhammad Alhafiz, 29, turut dilihat hampir pengsan dan dipapah oleh ahli keluarga sewaktu solat jenazah dijalankan.
Turut dilihat bersama-sama ahli keluarga mangsa adalah Yang Dipertua Negeri Melaka, Tun Mohd. Ali Mohd. Rustam dan Bekas Ketua Menteri Melaka, Adly Zahari.-K! ONLINE


Ditangkap selepas sebulan diburu polis
Oleh MOHD YUNUS YAKKUB

17 Disember 2020, 9:04 pm
KLANG – Pemburuan dua penjenayah yang memecah masuk sebuah rumah di Taman Palm Grove di sini hampir sebulan lalu berakhir apabila diberkas di Jalan Sungai Udang di sini semalam.
Penangkapan suspek berusia 25 dan 29 tahun itu dilakukan dalam tempoh kira-kira sejam setengah bermula 11 malam.
Turut ditahan adalah seorang lelaki berusia 23 tahun yang merupakan pembeli hasil curi mereka.
Ketua Polis Daerah Klang Selatan, Asisten Komisioner Shamsul Amar Ramli berkata, mereka dikehendaki susulan laporan polis berhubung kejadian pecah masuk pukul 9 pagi pada 19 November lalu.
Katanya, berdasarkan kejadian didapati kedua-dua suspek telah melarikan sebuah beg tangan, satu konsol permainan Xbox dan televisyen jenama Sharp.
“Hasil risikan kemudiannya berjaya menangkap kesemua suspek termasuk pembeli barangan hasil jenayah berkenaan.

“Turut dirampas adalah satu konsol permainan Xbox yang dipercayai dicuri dua suspek berkenaan,” katanya kepada Kosmo! di sini hari ini.
Tambah beliau, siasatan lanjut mendapati dua suspek utama terlibat dalam kegiatan pecah rumah sejak sebulan lalu.
Shamsul Amar menegaskan hasil siasatan turut mendapati modus operandi adalah melakukan peninjauan dengan menaiki motosikal di kawasan perumahan yang tiada penghuninya.
“Suspek akan bertindak mengumpil gril dan pintu hadapan rumah mangsa bagi memecah masuk.
“Kes disiasat mengikut Seksyen 457 Kanun Keseksaan,” jelasnya. -K!ONLINE


Namat pesan kebumi jenazahnya di Sungai Petani
Oleh WAT KAMAL ABAS

17 Disember 2020, 10:10 pm
TAIPING – Legenda bola sepak negara, Datuk Namat Abdullah, 74, yang meninggal dunia di kediaman menantunya sini hari ini menghidap kanser usus sejak tahun 2017.
Menantunya, Dzul Izwar Mohd. Bakir, 39, berkata, bapa mertuanya menghidap kanser tahap empat dan pernah diserang angin ahmar pada tahun 2015.
Menurutnya, kali terakhir bapa mertuanya dibawa menjalani rawatan berkaitan penyakitnya itu pada 2 Disember lalu di Hospital Taiping.
Katanya, selepas rawatan terakhir itu, bapa mertuanya tidak mahu makan dan minum.
“Semalam keadaannya semakin nazak dan semuanya anak-anaknya balik dan berkumpul di sini.
“Semua anak-anaknya berada di sisinya ketika dia menghembuskan nafas terakhir pada pukul 5.35 petang,” katanya ketika ditemui kediamannya di Taman Larah Aman, Changkat Larah di sini hari ini.

Allahyarham meninggalkan seorang balu, tujuh anak dan 16 cucu.
Menurut Dzul Izwar, jenazah akan dibawa ke rumah Allahyarham di Taman Peruda, Sungai Petani, Kedah untuk dikebumikan esok.
“Bapa pesan kalau dia meninggal dunia, kebumikan dia di sana (Sungai Petani),” katanya.
Allahyarham dilahirkan di Butterworth dan dibesarkan di Sungai Nibong, Pulau Pinang.
Selepas bersara daripada perkhidmatannya di Jabatan Penjara Malaysia, Namat membeli rumah di Sungai Petani.
Allahyarham merupakan antara pemain bola sepak negara yang disegani atas sumbangan besarnya termasuk membantu Harimau Malaya ke Sukan Olimpik Munich 1972. -K! ONLINE